Tulai Iraq ram ih US ralkap ttuan laimi - Chinland Today Media\nTulai Iraq ram ih US ralkap ttuan laimi\nJanuary 12, 2009 7:43 am·2 comments\nPu Thawng Hu Lian thawn Hmaitonnak\n(Tulai Iraq ram ih US ralkap ttuan laimi)\nHT: Na suahnak nu le pa, na unau pawl le Laitlang ih nan umnak khua, nan su ngkua dinhmun saudeuh in in sim thei pei maw?\nTHL: Hmaisabik ah lungawithu ka sim duh. Iraq ka umlai ah U.S. ih Radio Station, Television le Journalist pawl tla in thu in sut ttheu ih annih cu maksak ah ka ruat lemlo. Asinan, atu cu mai’ Laimi News Agency pawl in hiti vekih interview in tuahmi cu keimah cun thungaipi vekin ka vun ruat aw ih ka lung a awituk.\nKei hi Zathlir khua ah ka suak ih Unu (farnu) duh umzet 7 le naupa rinsantlakzet 1 ka nei.\nKa pa cu Mang Ceu, kanu cu Sa Tin Cuai an si ih,tucu inthihsan veve zo. Ka u le 4 cu Kawlram ah an umlai, midang pawl cu U.S. ah an um. Mi in pu Hu ti’n in ko ih tlangval ka silai nan hokhaw. Dec 10, 1975 ah ka suakih Zathlir ah Phun 4 ka ong. Zathlir ka umlai ah, mi vekin leeng ka to, vate ka pel, lo ka rit ve ko.\nHT: Ziarnaklam ah ziangmi pawl na zirsuak?\nTHL: Community College ah Associate of Science (Business Administration) ka ttheh zo ih, tufang hi Georgia State University ah Political Science in kum 3- nak ka kai rerolai. 2009 kum cem zawng ahcun tlawng ka ttheh tum.\nZiang ka ttuan ding ti cu ka thei hrih lo. Asinan, tuah duhmi cu ka nei. In cawmtu ah nupi tla nei sehla ka duh, lo le cawm saktu tla nei sehla cu a tthazet ding nan.\nHT: Ziangtik kum ah USA nan rak thleng?\nTHL: September 11, 1996 ni ah kan rak thleng.\nHT: Ziangti’n USA ah nan lut?\nTHL: Vanzam kan to fam teh maw. Ke ih feh cawk ding a si ual lo. Ka lo capoh men, Ka u nu ih pasal (Theng Mawi pa) in in tawlrel sakmi a si ruangah famkim lozet in ka rel sual pang ding.\nKan hrangih harsatnak pawl famkim lo ih rel ka duh lemlo. A thiltitheimi pawl le hminthatnak pawl cu amai’ rel dingin ka khek duh sawn.\nHT: Ziangtikin USA ralkap na tuan thokih atu ah ziang dinhmun na si?\nTHL: Ralkap ka luh duhnak hi a reizet zo nan, sungkhat pawl ih duhsak lemlo ruangah ka lut lohli lo. May 18, 2002 ah Basic Combat Training (mihrek khat cun Boot Camp tin an thei) ah ka feh.\nKawl tong ka thiam ruangah le College ka rak kai zo ruangah Senkhat le hrek in kan lo thokter ding in ti nan ka duh lo. Ralkap menmen in ka thok duh ka ti ih sen nei loin ka thok .\nZiangruangahtile thil hi a niambik in ka thok dah ti hi faate ka neih len ka sim duh hai. Atu cu, Senthum (Sergeant) ka thleng.\nHT: USA ralkap tuan dingah ziangvek dinhmun lawng in a luh thei? Zirnaklam, kum le ruangrai pawl ah teh ziangvek cin an la?.\nTHL: Mi tampi in in sut ttheu. Hihi ahleice in Laimi pawl hin U.S. ralkap luh hi hartuk dingin an ruat a si hmang. U.S. hin Ralkap phun 5 an nei: U.S. Army, U.S. Air Force, U.S. Navy, U.S. Marines, le U.S. Coast Guard an si.\nHih ralkap pawl hi Regulation le Policy a dangdang cio kan nei thluh. Kei hi U.S. Army ah ka lut ih Army thu ka lo sim pei cu. Ralbawi (Officer) ttuan ding ahcun a malbik BA/Bsc neih ih, U.S. rammi si a tul. Bokhat (Second Lieutenant) ngah ni ah kum 32 hnak in nauta si a tul.\nAsinan ralkap menmen ttuan ding ahcun, permanent resident card (Green Card) neih a tul. Entrance exam. phih a tul ih cumi cu a ol na’n Mirang tong malte tal thiam lo ahcun a hardeuh men. Kum hi cu, 32 hnak ih nauta a tul ih mipa hi 5 feet (60 inches) saan a tul.\nNunau hi a cekci in ka thei fiang lo nan 4’8″ hrawng a si. Sii (Illegal Drugs) tham kan si le si lo, Physical check-up an mah in in check thluh. Ralkap tuan tluk luh ol hnatuan cu, U.S. ah a um lo ding ti’n ka ruat.\nHT: Ralkap nan tuannak ah ziangvek harsatnak nan tong dah? A nuamlam teh ziangvek tluk?\nTHL: Harnak hnakin a thatnaklam hi rel ding ka thei sawn ding. Mitampi hi training lai har an ti ih an tuar thei lo, suak saal an tamzet. Kei har ka tibikmi cu zingpit nazi 4:30 in kan tho ttheu.\nZing ihhmuzet lai ih thawh cu nuam ka ti lo caan a tam ko. Hramlak kan vahnak, thilrit phurh tivek cu Laipa hrang ahcun caw khalh phah ih khuaite bu laak hnakin a har lo. Nisa lak le khawsik lakih kan vah cu a tamzet. Puai tuah vekih thilnuam cu a si lo nan, cawn ding thil ttha tampi ka hmu.\nRalkap sungah miphun dangdang, ttong dangdang le biaknak dangdang kan um. Asinan, kan zaten U.S. hrangah lungrualzet le duhsak-awzet, run-awzet in hna kan tuan tlang. Harnak le bomnak kan ttul tikah khai¯ Kawlmi, Laimi, khai Hispanic, khai Christian pa tin in taan dah lo.\nBiaknak dangpa, phunhnam dangpa khal, ttong dang hmangpa khal khi lungrualzet in tuantlang vualvo a si tikah kan Laimi sung ahhin teh, Falam, Hakha, Tidim, Thlantlang le miphun dangdang pawl hi hivek in hnatuan tlangthei sehla tin saduh ka that.\nPakhat le pakhat, phun le hnam dangdang hmansehla, ttong dangdang, biaknak dangdang khal sisehla, Laimi tin thleidannak um lo le iksiknak um loin lungrualzet in hnatuan sehla, Lairam le Lai miphun pawl hi kan thangsozet ding tin ka zum. Zohhnik Iraq ram hi, miphun le miphun, hnamkhat le hnamkhat, Biaknak bang aw, Shia le Sunny pawl an do aw ciamco ih zosaw a tuartu? An mipi pawl in harnak an tuar sawn.\nHT: Kan Laimi hrangah USA raalkap tuan ve hi ttha na ti maw?\nTHL: Tha ka petuk lawlaw. Pupa tongfim an ti theumi: “A par na duh le, a hling khal poi hlah” an ti bangin thil ttha kan duh ahcun harsatnak cu kan tuar thei a ttul.\nHT: Na hmailam caan ah ziangtivek ih feh vivo na tum, hmailam ah kan miphun hrangih na tumtahmi pawl teh in sim thei pei maw?\nTHL: Tlawng hi kum 2009 cem hrawngah ka ttheh thei ding a bang. Tlawng ttheh in ziang ka ttuan ding cu ka thei lo nan tuah duhmi cu ka nei. U.S. State Department (Foreign Affairs) ah counselor, political adviser, foreign officer lam ttuan ka paihzet ih ka ngah thei pei maw ti’n ka ruat.\nU.S. ahcun acozah (government) hnatuan cu mipi pawl ih upat cu a si lemlo nan, khatlam ah hivek hnatuan ka ngah thei a si ahcun tuihhnu kum 5/10 sungah Kawlram lam ah US government ai-awh in hnatuan ka ngah thei.\nHT: Kan Lai mino hrangah thucah duh le simduhmi na nei maw?\nTHL: Lungawi um nasa. Laimi kan hrangih thucah thei ding cun dinhmun le sinak ka nei lo. Asinan, ka ruah daan le thil ka hmuh daan lawng ka vun lo sim pei. Midang le ramdang kan bang theinak ding kan tum a si ahcun, Kan Lai daan hi tampi kan thlengh a ttul tin ka hmu. Hitawk ka umnak ram thawn tahtthim ka duh. (ngol hmangzet na si len a hnuailam thu hi siar nawn aw hlah).\nCuih daan ka timi pawl cu, kan hnatuan daan, kan thuruah daan, kan Lai daan hrekkhat pawl an si. Laimi hi kan dunglam kum za reipi ihsin tuhmui le hreitlung, namtong hmang in lo kan thlo, lo kan vat. Vun zoh hnik, tuihsun ni tiang khal ah cumi pawl thotho kan hmang lai. Kan tthangso maw tthangso lo ti cu rel ding a um lo. Tuihnu lam kum ziangzat tiang so hitin kan umlai ding?\nMirang tong thimnak pakhat ka duh zet mi cu, “Thil na tuahbang lawnglawng na tuah asile, thil phun dangdang ka ngah ding tin ruat aw hlah” ti a si. Kan thiltuahmi, kan ruahdaan hi tampin kan thlengh a ttul ding. Laimi tampi cu, harsazet in le kan neih hmuahhmuah thawh thluh in ramdang le ramthangso kan ra thleng ih an daan thatha le an thiltuahmi thatha zir le thiam kan tum lo.\nKan Lai um-ih-um kan tum thotho. Um menmen hi thansonak a si lo ti hi an thei lo a si ke’m ka ti. Kan um kelte in zarhkhat ah nazi 40 hnatuan in mitampi cu kan hna a ngam hluihli theu. Hnatuan kan hawl khal len, hnatuan awl deuh kan ti. Milianzet pawl hi zoh hnik sehla. Zingpit mi thawh hlanah hnatuan an feh, mi hnakin hna an tuan rei. Hnatuan awlte zarhkhat ah nazi 40 ka tuan titla cu rel tlak a si lo. An ning hman a zak lo mawsi ka ti duh. Curuangah hokhaw Ngol hmangzet (Zathlir tlawn hmang) na si ahcun siar nawn hlah ka lotinak. Thu dang a um le¡¯n email in maw cakuat in maw in to ciamco thei.\nHT: Caan tampi in pek ruangah kan lungawi.\nTHL: Kei tla tampi ka lungawi.\n——-(Hruaitu Issue 181 sungta lakmi a si)…….\nMai Far Men Par le CT\nJimmy Thawng Interview\nNilar Myint “We Got Talent” ih 1st runner up le CT suhtonnak\nSnapshot Interviewed with Burmese Actress-Singer May Sweet\nKa saya pa\nVan Biak Thang says:\non January 12, 2009 at 10:55 pm\nTha tuk law law. A hmutu le a thei tu in nan simloh awkah kan nih ziang tin thlunding ttha kan theih ve thei ding.\nPu Thawng, na supaw tuk a si in ka thei, Mirang pawl nungchang (Ethics) tha tha na theih mi tampi kha rak sim vak vak aw! Kan lo uar tuk!\nBen Lyzo says:\non January 15, 2009 at 10:55 am\nPu. Hu hi a thuhla kan siar ihsin pa ruangraiu tha nawn (Hmel khal zahpi umlo tak, Falam peng diktak) asi ding a zum umih, A Video clip khal vun ret thei uhla, a zuk tal. Cun kan Lai fala pawl hrangah teh vacancy a um lai maw tivek….\nLaimi pawl hi Leitlun hmun tin/ hnatuan phunphun kan tuanzo ih, Pu. Hu hi, hnam dang pawl lakah, Laimi kan ralthatnak, rinumnak, ram le miphun kan duhdawtnak, kan thinlung thianhlim daan le mi zawnruatnak neimi miphun kan sinak langter tu si vingvo hram seh tiah….\nTlawngkhen 100 Le Pia 263 Pumsung In Phorh\nTLANGHRA DAN IH UM FALA/TLANGVAL NEI PAWL HRANG KISSENGERKAR\nMino Le Ṭhansonak - Saya J. Khum\nChin Mi Pakhat Leiphum Bomb Palpuak In Thi\nMahte Thi Dingih Sidawt Siannak Australia, Victioria Ah Siannak Pe : Ziang A Si?\nZumtu Mino leh Tattoo\nThet Mont Myint Lungkuai In Chin Ramkulh Vanzam Ṭumtual Umlo Poi A Ti\nWe are one (Falam + Hakha) Timi Concert Tuah Ding\nAustralia Ah Ni Thum Sung Rapthlak Zetin Ruah Ceen Ding\nJerusalem ih Temple Pahnihnak\nDiriam Takin A Lehrul Cu Si!\nKum Kim Lo Tlawngta Sex Vei 80 Hmanpitu Sayama Caroline Berriman\nFalam Khawpi Le Kiangkap Khawte May Thla Ihsin Meisa Ngah Ding\nFalam Ah Gallon Tingkhat Tlem Ti-inn Pali Sak Thok\nChin Mi 1300 Lenglo Mizoram Ah Tlan : AA Zo An Si?\nAustralia Senate Ah Neihbangaw Kutsihsian An Lungkim Fel\nHakha Khawthlir Ih Sualawtu Mi 6 Kai Zo; 15 Pawl Hawl Lai\nPope Francis In Rohingya Ti Lo Riai In Thusim\nNorth Korea Ralthuam Kahpuak Miin Leitlun A Hringhro\n“Leitlun Rundamtu” Suaizuk $450,312,500 in An Zuar Ngah\n2018 World Cup Thuhla Thlir Khawmnak\nJerusalem Temple Pahnihnak: Siangpahrang Cyrus Uknak\nKutdawh Media (Poverty Porn)\nArnold Schwarzenegger: A Hmunmi Thil An Um Lo\nSuu Kyi Ih Rakhine Ram Thu Le Rampi Thu Ih A Sim Mi Kimcang


A Saangzetmi Thutheihternak - Chinland Today Media\nMay 23, 2010 12:34 am·0 comments\n1 Korin 2:6-16\nKan ngahmi thlarau cu leilung ih thlarau a si lo; Pathian ih Thlarau a si sawn. Pathian ih in pekmi laksawng hmuahhmuah kha kan theih theinak dingah Pathian Thlarau cu kan ngah zo a si. – 1 Korin 2:12\n– 1 Sansiarnak 19-21\n– Johan 8:1-27\nPehtlaih awknak le thuhla theihter awknaklam ah kan leilungpi cu thiamnak a saang vingvo. Mi zapi ih duhmi thutheihter awknak thil pawl in Bible cu sanman lo Tlawnginn hlunzet pakhat vekah a canter. Aw le zuk mawi pawl a um lo ruangah pehtlaihnaklam theitu pawl cun thutheihter awknak dawnkhamtu ah an ruat. Hmanseh leitlun ih a tthabikmi thutheihter awknak thil hnakin Pathian Ttongkam sungah a saang sawnmi thilthiamnak huham a um.\n“Na thusimmi cu ka ttulmi ciah a si,” ti’n mihrek in thuthangttha simtu pastor an ti ttheu. Thuthangttha simlai ah Pathian in an thinlung sungah a biak hngai. Bible na siarlai ah Pathian in lo biak vekin na theih dah ahcun hih thu hi na fiang thei sinsin ding. A Ttongkam theithiam dingin Pathian in A Thlarau Thianghlim in na thinlung mit a vangter.\nNa ttulmi thu na ttul caan ah Pathian in a lo theihter. Tuih san ah thutheihter awknaklam thilri tuah thiamnak a saangzet nain Pathian Thu hnak ih huham nei sawn cu na tong dah lo ding.\nKan ngahmi thlarau cu leilung ih thlarau a si lo; Pathian ih thlahmi Thlarau a si sawn. Pathian ih in pekmi laksawng hmuahhmuah kha kan theih theinak dingah Pathian Thlarau cu kan ngah zo a si, (1Korin 2:12). – Joe Stowell\nTheihthiamnak i pe hram aw Bawipa,\nTuih ni Na Ttongkam ka theih vekin;\nCuti cun dik te’n ka theithiam ding,\nNa Thutak le na lamzin. – Monroe\nBible cu a hlun thei men nain A Thutak cu a thar ringring.


Israle Vanzam In Hamas Headquarter Pawl Kapsiat - Chinland Today Media\nNovember 18, 2012 4:20 am·0 comments\nIsrael raldonak vanzam pawlin Gaza khawpi, Hamas pawlih umnak, Palestine pawlih umnak ram, an kapnak ah Hamas acozah ih cabinet headquarter pawl cu an kap tiin a hmutu pawlin an sim. Himi hi Hamas pawlin Jerusalem an kap hnu-ah a si. “IDF, Israel ralkap pawl cun Gaza ih um, Hamas PM ) Ismail Haniya ih headquarter pawl cu target in an kap,” ti’n Israel ralkap ṭuanvo neitu in a sim.\nCun, “Cutheh ah nazi paruk sung IDF cun dodaltu pawl umnak hmun 85 hrawng cun an kap hrih,” ti’n a simbet. “Himi an kapnak ah headquarter pawl cu lak ding um loin a siat. Kiangkap ih um inn dang pawl khal cu a siat ih, hihi Israel pawlih bomb thawn atthlak zetih thil an siatsuahnak pakhat a si,” ti’n Hamas ṭuanvo neitu pawlin an sim ve.\nIsrael pawlin kan dung Tlawngkai Ningani zaan ah vanzam ih an doletmi in Gaza ih Palestine mi paruk cun an nunnak an caan phah. Nihnih sungah vei 30 cu hivek in an kap ve tiin Hamas harhdamnaklam ṭuanvoneitu in a sim. UN le Palestine lamin cun UN Secretary General Ban Ki-moon cun doawknak umnak hmun ah a vehvai dingih a langte ih remdaih le raldaihnak cu tuahpi dingin a zuam ding thu an sim ve.\nIsrael in Gaza Strip ih Mipi pawl Tlansuak Dingin Thu A Pe


Thailand PM Bang Dingin Mipi In Nawr - Chinland Today Media\nApril 10, 2009 4:13 pm·0 comments\nThailand ram Bangkok khawpi ah Prime Minister hlun Thaksin Shinawatra ih lam tangpawl minung 3,000 lenglo pungkhawm cun Prime Minister thar Abhisit Vejjajiva cu bangding in an nawrih PM Abhisit Vejjajiva cun himi pawlih nawrnak ruangih ban a tumlo thu a sim. Buainak sosang a suah phan ruangah lamzin pawimawh deuh ah ralkap Duty ret thluh asi.\nPM Abhisit Vejjajiva bangdingih nawrtu lakah United Front For Democracy againt Dictatorship (UDD) pawlcun PM Abhisit Vajjajiva in PM a sinak cu dandiklo ih thil a ti ruangah asiih ralkap cahnak hmangih Cozah din asi an ti. Tihni sun khalah Pattaya ih Cabinet Meeting an tuahthluh ih a tlunnak lamzin ah PM Car hi mipi pawlin an rakden sakzo. Palik pawlin an simnakah kum 2006 ih PM Thaksin Shinawatra hlawn dingih raktawl reltu bik leh tui PM tharih rinsan zetmi Prem Tinsulanonda ih umnak Inn khal kulhbet an tum tiah an sim.\nTui ramdang ih relh lai PM Thaksin Shinawatra cun a lamttang mipi pawlih thilti dancu Thailand ram hrangih thil hminsin tlak thil tha langsar asi ati. PM Abhisit Vejjajiva cun himi buainak ruangih Parliament suahsan a tumlo thu a simih buainak tuahtu pawlcu danvekin nazetih hrem an siding ati. PM Abhisit Vejjajiva cun April 10-12 ih Asia ram 16 Thailand ih tawnkhawm awknak ding khal tluangtei fehpi a tumthu a sim. PM hlun Thaisin Shinawatra ih lamtang pawlleh Cozah tharlam pawlhi an nawr buai aw rero lai asi.\nIndonesia Ram Hril Awk Nak Tuah\nIndonesia ram cun rampi hrilawk nak an tuahih hi an hrilawk nakah hin Political Party 38 an telih Vote nei minung million 170 lenglo an um.Tui an hrilawk nakhin tuikum July thla ih an ram President hrilawk nakih Cuh theitu ding a tarlang fiang dingih tui a langdan ah cun President tuanlai tu Susilo Bambang Yudhoyano ih hruaimi Party an thabik laidingih zum a si.\nIndonesia rampi danding laimi ah cun Political Party lakah Parliament Seat hmun nga thenih hmun khat ngahban Party cun President Candidate an neithei ti a si. An hrilawk nak hmaisabik cu Papua Province ah tuah asiih Province khawpi Jayapura ah mihrek khatin Palik Duty pawl an tibuai ruangah minung 6 an thi tiah Palik pawlin an sim.\nRussia In Sayuz Kap Hlawh Tling\nRussia cun vansang boruak lawng Sayuz cu kandung March thla 26 ah Kazakhstan Baikonur Cosmodrome ihsin a kapsuakih hi Sayuz hin International Speace Station a hel hnuah himdam ten Kazakhstan ah a rungtum salzo tiah Russia Cozah cun an sim.\nHi boruak Lawng a kahsuak mi ah hin a mawngtu Yuri Lonchakov, leh Michael Fincke leh US mi Microsoft Excutive hlun Simony an si ih an harhdam nakkhal a thazet tiah an sim. Hi\nVansang lawng Sayuz hi US mi Simony cun mannei ih a thlun mi a siih Simony hin US dollar Million 35 a pe.\nNuclear Thu Relpi Dingin Ram Lian Paruk In Iran Sawm Tum\nLeitlun ram lian leh thilti thei ram 6 US, Russia, China, Franch, UK, Germany. pawlcun Nuclear Programme ruangih buainak relpi dingin Iran cu sawm rem an ti tlangih. Iran sawmtu dingah European Union Foreign Policy hotu pa Javier Solona cu ngen an tumthu an puang. Hi ram ropi 6 Landon ih tawngaw khawm pawlcun Inran in an sawmnak ngai pawimawh sakdingih an duhthu leh Nuclear Programme ruangih harsatnak a tawnlaimi relfel thei dingah Iran in theitawp a suahve an duhthu khal an tarlangbet.\nHi ram ropi 6 pawlih sawmnak Iran in zianghman ih a rello ih a ngai pawimawhlo asi ah cun Economy leh Polities lamih pawimawh ding thil khalah hrem an ello dingthu an sim. Uranium Enrichment Plant a tuah thotho ruangah UN in Iran hi lamzin tinkim ah a hrem laimi a siih. Asinan Iran cun Nuclear Programme a tuahmi cu Powerlaksuah nakding lawngih a hmantum thu a relih leitlun ram dangdang pawlih ruahdan vekih thil tihnung zawngih hman a tumlo thu a simve. Obama in ruah hmannak a tuahmi leitlun ram pawllakih Oil suahtam nakbik pali lakih telve mi Iran leh Mosolman ram pawlthawi rualrem awknak lamzin a tawlrel micu UK, China, Russia, Germany, Franch, pawlkhalin a thlawp thu an sim.\nLawng Ruk Hmang Misual In US Lawng Captain An Kai\nIndian Ocean Hornot Africa tipi thuanthum tlunih Somalia lawng ruk hmang misual pawl cun US lawng Captain Richard Phillips cu an kaiih hi Lawng Captain Richard Phillips runsuak tumih US Raldo nak lawng leh lawng ralkap Navy pawlcun tuizingah himi hmunhi an thleng asi.Hi Lawng Captain hi midang 12 thawn thilri phur lawngthawn kaih an siih midang cu nazi 12 sung an hren hnu ah suahsal an si,\nUS Secretary Of State Hillary Clinton cun lawng ruk hmang misual pawlcu nuai cimit thluh dingih theitawp suah a ttul a tithu a simih hi misual pawl do dingah leitlun ram dangdang tankhawm a ttul a si ati, Somalia tipi thuanthum tluanah hin lawng rukhmang misual an tamzetih ram dangdang khual tlawng lawng leh thilri phurtu Lawng tamzet an ruzo ih a tlensuak nak dingah paisa tamzetzet an ngen theu, Cu ruangah hi lawng rukhmang misual pawl kai dingin US, Russia, China, Japan, UK, leh ram dangdang pawlin an raldo nak lawng leh Lawng ralkap pawlkhal himi hmun ah an kuat rero zo. Asinan Somalia Muslim Tapung pawl an siih Meithal leh hriamhrei thazetzet an neive ruangah duhtawkih kaih leh hual an thei lo nak asi.\nSyria Cozah Ralkap Pawlin Jet Fighter An Hmang Thlang


Aung San Suu Kyi Leh NLD Hotu Pawl Tong Aw Ding - Chinland Today Media\nDecember 17, 2009 2:20 pm·0 comments\nBurma ram ralkap Cozah in tikcu caan reizet leng suak theilo leh midang thawi hmu aw thiamlo dingih an khum mi Aung San Suu kyi cu an Party National League for Democracy (NLD) Party hotu pawl thawi ton awk theinak ding caan an pek thu ralkap Cozah cun an puang.\nAung San Suu Kyi hin an Party hotu pawl thawi an hmuh thei awknak dingah Ralkap hotu General, Than Shwe ih hnen ah dilnak ca kandung thla ah khan a rak thlen zoih. General, Than Shwe khal hmai ton ih ton awk a duhthu a rak thlen zo.\nAung San Suu Kyi ih dilnak hi Ralkap Cozah in tikcu caan ziang maw zat sung an ngaihtuah hnu ah an party hotu pawl thawi ton awk sian nak hi an peiih, an ton awknak dinghmun khal an ngaihtuah sak cih ih, Rangoon ih State Guesthonse ah NLD hotu pawl thawn an kawm aw ding a si.\nAung San Suu Kyi in General Than Shwe ton a duhnak thuhal cu ralkap Cozah lamin ziangih thuhman puanzar mi an nei hrihlo. NLD Party thupuangtu Nyan Win cun Aung San Suu Kyi ih dilnak leh thlen mi thupawl cu Ralkap Cozah in an ti hlawh tlinsak a zum thu a sim.\nAung San Suu Kyi An Suah Ding\nTin Oo An Suah Fel Zo


Ralhrang Pawlin Nauhak Kum 4 Mi An Kai – Meifar\nRalhrang Pawlin Nauhak Kum 4 Mi An Kai\nMay 3, 2022 ah ralhrang pawlin Mandalay peng, Kyaukse khua ah nunau nauhak kum 4 mi an kai. Nauhak Mashaki ih pa cu CDM tuah tlawng saya a si, lamzawhnak ah mipi kaihruaitu a si ruangah ralhrang pawlin kaih an tum ih hmunhimnak ah a tlan.\nCuruangah a fanu telin an innsang member 9 cu a aiawh ah an va kai. An sungkhat in, “U Wai Lwin Oo cu ralhrang pawlin kaih an tum ruangah a tlan, a tlanhlonak cu a rei tuk zo. Ralhrang pawlin kai dingin an inn ah an ra hawl ṭheu ih an hmu thei lo, tlawng saya ihsin CDM tuah a si” a ti.\nRalhrang pawlin U Wai Lwin Oo an kai ngah lo ruangah a aiawh ah a fanu kum 4 mi, a nupi, a nulepa, a upa pahnih, a farnu, a nupi ih nulepa pawl cu an kai thluh.\nApril 29, 2022 sun ah ralhrang pawl ih sumpai phurtu motor cu tualsung mipi ralkap pawlin meithal thawn an hringhro hnuah sumpai ting 1,500 le motor cu an laksak, ralhrang pawlin U Wai Lwin Oo khal a telve tin kai dingin an hawl nan an kai ngah lo runagah a innsang pawl an kai thluh.\nAn kaihmi pawl cu an suah zalen hrih lo ih tuini tiang an sungkhat pawlin an pehtlaih thei hrih lo. An sungkhat in, “An nun a rawng tuk, nauhak hi kum 4 mi lawng a si lai ih mucu kai lai a si. Ṭong a thiam zo ih a duhnung tuk, hmeltheih lo cu a ṭih thei tuk. Tu’ahcun a ṭap rero ding” tin a seherh thu media hnenah a sim thei.\nA Kap That\nRalhrang Pawlin CNDF Hruaitu Pakhat Umnak Inn An Kalh


Chinram Amyotha Hluttaw no 4 sinak ka Co le – Salai Nhgepi Thian Uk Thang | Falam Online Media\nChinram Amyotha Hluttaw no 4 sinak ka Co le – Salai Nhgepi Thian Uk Thang\nKa hmin cu Salai Nhgepi Thian Uk Thang a siih CNLD party ihsin Chin ramkulh Amyotha hluttaw hrilfung number 4 ah zuamtuding ka si.\nFalam khua suak, Falam ih ṭhanglian mi ka si ih, a tu hi Journalist thuthang cangan dinhmun in pumcawm rero mi ka si.\nSanthar hrilawknak a simi 2010 rampi hrilawnak ihsin, election khawvel ah ka tlangleng thok. Culai ahcun kum 27 hrawng ka si ih Pyithu Hluttaw ah ka rak lut nan ka hlawh tling lo.\nKum 2015 khal ah CNDP timi Chin party pakhat thotho in Pyine hluttaw in ka rak zuam ve nan ka hlawh tling lo.\nAtu hi, a voithumnak zuamawnak ih telsalding ka si tikah mipi pawl ih thapeknak, tuhlan hnakin ka beisei zet. Ahlan ih in dinpitu pawl par khal ah lungawithu ka sim duh ih, tuṭum a voithumnak ah hin in bawm cio hram dingin zangfah ka lo dil hai duh.\nAtu ka dinnak ding Amyotha hluttaw timi cu 2008 Daanhrampi ih in pek mi vek a si le state and division timi Pyine le Taìñ pawl bangranten, 12 ciar kan ngahnak hmunhma a siih Chin ramkulh in 12 kan co ve mi a si.\nAtlangpi thu in ramhrin miphun pawl ih covo pawl ngahsuah theinakding hrangah a zuam ding mi hluttaw phun a si.\nAmyotha le Pyithu hluttaw ti`n Naypyidaw ah phun hnih a um mi sungah Amyotha hluttaw cu ramhrin miphun pawl thawn a pehpar deuh mi a si.\nRamhrin miphun thawn pehpar a simi Chin miphun nunphung thu, leiram thu, biaknak thu, mimal sawn pawl ih pianvo thu relkhawm nakding Tlanginnpi a si ih, cuih hmun, Amyotha hluttaw ah zuamtuding ka si.\nKa tlin a si ahcun kan laica thuhla pawl, kan Lai calai thuhla pawl, Nunphung thuhla pawl tampi phurson ṭhansoter dingah ka zuam ding.\nZiangah, hiti vekin Calai thuhla lam ah hin nasa zetin ka zuampi thei ding, ka ṭanpi thei ding tiah ka sim a si ahcun, Tufang ka hnaṭuan rengreng khal hi Chinland Herald nitin thuthang ca ah hin editor dinhmun thawn thuthang ca suah rero ka si ih Falam Community Media timi Falam radio FM awthlahnak ah teimak suah in ṭuan rero tu pakhat khal ka si.\nCutivekin kan mai` miphun in kan mai` miphun ṭong le ca, thu le hla thawn kan silh khah aw thei tik lawngah bulpak pakhat cio ah kan nunram tla hin sullam nei mi nunram a si ding ti`n kan zum, kan ruah san mi a si.\nKan leiram thuhla khal ah rampi ih Daan neih mi le kan nunphung ih neih mi Daan thawn a milaw lo. Hman dingah kan nuntu khawsakdan thawn a remaw lo mi pawl ro a rel tuding hi Amyotha hluttaw thotho a si.\nCuruangah kei hi Amyotha hluttaw ih miphun pianvo pawl, ramhrin miphun pawl ih thuhla relkhawm nakding Amyotha hluttaw ka hril duhnak a si.\nTahṭhim nakah, Chin mi zate huap mi nunphung puai pi tivek, phorhsuah ding thuhla, Chin calai pawl Tlawnginn ih ṭha zetih zir thei, fumfe zetin kan fanau pawl ih thluak ṭhansoter nakding tiang ih a va ṭangkai dingmi thuhla pawl, ramhrin miphun pianvo pawl, cumi pawl hi Amyotha hluttaw timi ramhrin miphun pawl ih Tlanginnpi sung ahhin Au theinak ding hrang ah tiimlaamnak khal ka nei, saduhthat mi tawkfang khal ka nei ih November 8 ni, vote kan thlak tikcu ah Siaki par ah Vapual nupate an fu lai mi zuk par ih Salai Nhgepi Thian Uk Thang, kei mah tla kha hngilhloten in dinpi cio hram ding ah zangfahnak thawn ka lo sawm duh.\nVideo transcript via Kabia Saya FB\n← Ruah Ceen Leimin in Coka siatsuah\nSiipin ralrin peknak ngaihsaklo ruangah Innpi A Ciim ih Minung 10 thi →\nPu Lal Thawm Thang telin Sagaing ramṭhen Minister 3 cu thlah zalen sal an si


Ram Vanduai Le Ram Vanchia: Pu No Than Kap – Chin World News Evening\nNovember 27, 2019 November 27, 2019 Salai Van Chin News\nPu No Than Kap: RAM VANDUAI-RAM VANCHIA: Kawlram hrimhrim hin vei tam vanduainak a tong. Thuanthu zoh tikah mi tlingtlak pawlin a tluansuak in ram hrangah hna an ṭuan ngah dah lo. Mai hmaikhua sial pawl le mi i ksik hmang pawlih thangkam mi ah an tlinnak le an nunnak tiang a liam men theu. Kawlram Long ralkap ‘navy’ leitlun san man siter tumtu Kanaung lal cu a tumtah mi a hlawhtlin hlanah a sungkhat Minkun le Minkungtaing lal fapa pahnih kut ah a nunnak a cem men.\nMifim Zawminkyi U Phuhlaing khal in a fimnak ram hrangah hmang thei lo tiangin thuneitu pawlih hnawn a tuar. Mi ding le fel hminthang Aungsan khal sinak atcilh Kalung U Saw kutah a nunnak a cem men. Burma timi leitlun ih langsar ter theitu UNO General Secretary U Thant khal sinak atcilh Newin ih iksik le huat tuar in a um. Khatlamah ziangah America cu leitlun cakbik le ropibik dinhmun ah a ding thei?\nZiangah ram vantha a si? Ram cakbik le ropibik a si theinak san cu US cun zovek miphun ziangvek vun dum le rang tvk’ khal thleidannak nei loin an tlinnak lawng a zoh ih a hmang thiam. Albert Einstein tivek Judah hnam thluak tha cungcuang cu German rammi si hmansehla a tlinnak a tawp tiang langter thei dingin a hmang thiam. Tuluk le Kala tiangin an hnam sinak le rami sinak zoh loin sii ‘damdawi’ le thil dangdang ah an thiamnak cu a deng tiang hmang thei dingin a vulh thiam.\nSal ih a rak ret mi midumpawl khal Abraham Lincoln vek mi ropi ruangah mi zalen an si phah ih tui ni ah midum President Obama tiang an neih phah. 1957 hnu lawngih US rammi sinak ngah Checkoslovakia suak Pi Albright khal a thiamnak zoh in Foreign Minister ah ret a siih rampi in a hlawkpi phah. Kan ram ve ahcun thuanthu sungih sodeng Maung Tintte san ihsin tui ni tiang “Kei thawn bangaw lo cu ka doral” timi dinpi ringring a si tikah rampi thansonak ding pohpoh niling sawlno bangin an uai in an ziam cih vivo men ding a bang.\nKan Chinmi dinhmun zoh khalle cu thotho. Mi tlingtlak cawisan le hman thiam cu rel hlah, zohfiah dawl lo phuahcop thu thehdarh le huatawknak thusia lengvak sihte cangcel zawn ih zawn ciamco lawng kan thiam tawk a si hrih men. Tu ahcun kan mipi dinhmun cu kan party kan hnam kan peng kan duhzawng, tivek “kan kan kan le ka ka ka” a si vivo ruangah a hnuaiih Dagon Taya ngan mi kan hluan a si bik.“Thudik le ṭha ka hawl Hmanseh thudik le ṭha a um nawn lo.


Chin hla relkhawmnak nei zo - Chinland Today Media\nMarch 14, 2009 8:23 pm·0 comments\nCT/New Delhi, 14 March 2009\nDelhi Lailun Foundation pawl ih hohanak in tuini 14 March 2009 nazi 3:00 ihsin zanlam naza 5:30 tiang Delhi tlang ih a veikhat umnak “Chin hla relkhawmnak” cu BCRC Hall ah tluangte in an nei thei. US ihsi Pastor Ezra Lal Nei Thang in kan Chin hla phuah daan le hla um tu daan pawl sim relnak a nei.\nDelhi ih kan CT palai ih sim daan vek a si le, a suaktu mipi pawl khal hlaphuah le awnmawi lam ih thaw zet pawl an si tin a sim. A sim vivonak ahcun Pastor Ezra Lal Nei Thang lawng siloin mipi lam khalin kan Chin hla an hmuh daan le an ruah daan pawl sim relnak an nei.\nPastor Thang ih a sim mi bik cu ziang tluk in hla in hmuar a nei, ziantivek in hla an phuah, ziang ruangah hla an phuah, pupa hla pawl tulai thangthar nonawn in ziangah kan sak nawn lo tivek a phunphun thlir letnak a nei. Mipi lam khal in thusuhnak a tam zet.\nCulawng siloin kan Chinmi nunau hlasak thiam le hla phuah thiam lakih mi langsar zet Mai Dorcas Eng khal in hi “Chin hla relkhawmnak” ah a tel ve. Saya Sui Nei Piang khal kan pipu hla pawl le tulai nonawn hla pawl le hla ih a thupit zia pawl sim relnak a nei ve.\nCun, Dr. Run Bik khalin thucahnak le fuitporhnak a nei. Mipi suak khawmtu pawl hi hla atcih pawl an si vekin an thurel a cem thei lo tin kan palai cun a sim. Seminar kai tu pakhat tla cun “Ka zum ai in hla ah kan Chinmi kan rak thaw zet” a ti rero.\nDelhi Lailun Foundation hotu lubik Pa Ngin Za Pum khal in ruahnak hnak ih mipi an tam thu kan CT palai hnen ah a sim. Hi tawnawk khawmnak ih an relmibik hi ziangtin hla kan phuah thiam ding, mirang (western) awnmawi kan cawng tuk maw, kan Chinmi teh hla lam ah ziangtluk kan thangso timi pawl hi a si.\nChin Nonawn Calai Pawlkom In Calai Seminar Avei(5)nak Nei Ding\nChin hlaphuah daan, hlasah daan pawl relkhawmnak nei ding


NAUHAK LAI IH TAKSA ṬULMI EI NGAH LE ZIRHNAK ṬHA DAWN NGAH - The Chin Times\nThe Chin Times > Blog > Lawrkhawm > Harhdamnak > NAUHAK LAI IH TAKSA ṬULMI EI NGAH LE ZIRHNAK ṬHA DAWN NGAH\nNAUHAK LAI IH TAKSA ṬULMI EI NGAH LE ZIRHNAK ṬHA DAWN NGAH\nRam pakhat cozah in an ram sungih tualleng tlawngah an rampi in hmun thupi an neih mi pawl rak siatsuah saktu hi cumi ram an si, tiah an zirh. An rampi ih palhnak le mawhnak hnakin ram dang mawhthluknak cu nasa deuh in an rel uar. Tualleng tlawng ihsin phunsang tlawng tiangih an zir vivo ruangah tlawngta nauhak thinlung ah cui ram huatnat cu nathrik bangin a um ringring.\nNauhak hrangah nitin ih an theih mi hi a thupi ngaingai. Bible sungih thuanthu nung, miphun thuanthu, innsang thuanthu le leitlun ṭhansohnak thuhla pawl hi awnnak lam nei ih kan sim daandaan in an thinlung sungah a nung ringring ding a si. Nitin hna ih an theih mi, an hmuh mi pawl in a tam le mal in an nun a thunun (control). Cuih ruangah an rualpi kom mi, an hmanmi thilri pawl hi daithlang sak ding an si lo. Nauhak dinhmun ihsi pitling lam pan vivo kan si ruangah nauhak lai ihsi kan zirh awk daan a dik lo asile a poisau vivo ding.\nTuih hlan singapore ram rak hruaitu Lee Kuan Yew in an rampi hmailam thu a ruah tuk ruangah hitin a rak sim “phunsang tlawng ṭheh veve ṭhit awk ding” a rak ti. Cathiam veve, mithiam veve, tlawng ṭheh veve neih awk ding, a ti duhnak a si. Cuih lai ahcun thleidaan awknak tiin an rak hmusual ko ding. Asinan, an ram le an tesinfa pawl dinhmun ding a hmuh cia ruangih a simmi a si sawn. Cathiam nupa cun cathiam faate neih cu a ol deuh cingcing ding a si. Cucu an ram le miphun ṭhansohnak ding karbak khal a si fawn.\nKannih Chin miphun khal kum reipi sung miphun dang ukbehnak hnuai ih um kan si ruangah fimthiamnak ih thiltitheinak le huham cahnak kan tep taktak lo. Fimzir hnakin kan pumpi hrang hnaṭuan a ṭul sawn ruangah fimzir ṭhatnak cu a thu lawng in kan rel ruri ṭheu. Rah ṭha suah thei tiangih fimzir kan mal. Cuih ruangah kan fanau pawl in an nauhak lai ihsin ca an ngainat ding hi nu le pa ih ṭuanvo a si. Thaap awk nak sang zet thawn kan fanau pawl hi kan ngaihsak sinsin a ṭul. A hramthoknak, a foundation a hnget lo, a dik lo asile kanmah bangin rah ṭha an run suah thei zik lo.\nNauhak lai ih taksa ṭulmi ei ngah, nauhak lai ih zirhnak ṭha dawn ngah hi kan nun lamtluan hrangah a thupi ngaingai mi a si. A caan lai ih kan ei ngah lo, kan zir ngah lo, kan thei ngah lo asile kan sinak ding ban lo in kan um lanta thei a si. James Pek\nPrevious Article Rakhine Ramkulh Thantar Tartu Tam Sinsin\nNext Article Brandon Vera Vs. Aung La N Sang Official A Si Zo


Ngapih Lei Hngilh ruangah Rualvah hnih thukam elaw in an thataw – Buannel News\nSeptember 23, 2018 Buannel News Latest, Myanmar News, NEWS 0\nSeptember 21, Zigone: Bazar ih Ngapih lei hngilh pang ruangah a hnaṭuanpi rualpi thawn thukam elawknak a suak ih thahawknak tiang a suak tiah thuthang theih a si. September 21 zing nazi 8 hrawngah bazar kaitu pakhat cun Ngapih a lei hngilh ruangih hivek cangmi a si.\nBazar kaitu, kum 17 hrawng mipa tleirawl cu Kohhmo bazar ah thil a lei, a bazar ṭheh ih hnaṭuannak hmun a thlen tikah Ngapih a lei hngilh thu theih a si. Cutik ah a hnaṭuanpi Kyaw Thet Aung @ Zaw Thet Aung timipa kum 18 hrawngih upa thawn a Ngapih lei hngilh thu ah thukam an elaw ih bazar kaitupa cu a thinheng tuarloin kaihci thawn a rualpa Kyaw Thet Aung cu a dawt.\nAn rualpi dangpawl in an ṭhen rero lai ah, an dawr ih an zuar laimi namte la tahrat in a rualpa cu a dawt bet. Nam thawn dawt a tuartu Kyaw Thet Aung khal cun a pum ih nam dawtaw cercer cu a phawi zuarzo ih a dawt tupa cu a sat/dawt ve.\nCutin bese zetin an pahnih in hliam an tuarih Sizung ah fehpi cih an si nan, Kyaw Thet Aung cu a hliamtuarmi a besiat tuk ruangah sizung ah a thi. A dawttu pa cu a thilo nan, hliam na zet a tuar ruangah sizung ah tuamhlawm rero lai a si.


Thuanthu Ttha - Chinland Today Media\nJune 14, 2010 1:00 am·0 comments\nThlankhar lung pheng pi a rak tthawn aw zo kha an hmu; curuangah an vung lut, asinan Bawipa Jesuh ih ruak cu an hmu lo. -Luka 24: 2-3\n– Tirhthlah 1\nChicago Phunsang Tlawng in zoihnitnak (research) an tuah ih an hmuh suakmi vek a si ahcun minung in thil ttha hnakin thil ttha lo hi an ciingmang thei sawn. Thuthangca ih an suahmi riahsiat ninghannak, natfahnak, sumpailam tlaksiatnak thuhla sia ihsin mi tampi an relh duh na’n thil cangmi pawl in an thinlung a laak hngai tiah cuih zoihnitnak cun a sim.\nKatherine Hankey (1834-1911) cu thu ttha lam ah a lung a lut deuh. Numi kum no tete pawl in Jesuh Khrih an theih ih rundamnak an ngah ding a duhsakzet. 1866 ah besiazet in a naa ih ihkhun ih a um tikah Jesuh ih rundamnak thu a simmi pawl ih thu a ruat saal ih pakhatkhat ra leeng in cuih thuanthu hlun thawn thazaang ra petu um hngai sehla ti a duhzet. Cumi thu biazai ih a nganmi cu, “Thuanthu Hlun Kha I Sim Aw,” timi hla hminthang ah a rung cang.\nNeem te’n thuanthu i sim aw, Ka theih fiangnak dingin.\nMangbangza in tlennak thu, Kan sual damternak thu.\nThuanthu i sim camcin aw, Ka ciinkennak dingin.\nPathian in leilung hi a duhdawtzet ruangah a Fapa neihsun a run thlahnak (John 3:16) thuanthu simmi ngai hi ziangtik hmanah kan ning dah lo. Amah cu mi famkim asinan kan sualman cawhkuan tuar in thinglamtah parah thihnak a tuar ih nithumnak ah thawhter saal a si (Luka 23:44-24:3). Rundamtu ih kan cohlan tikah kumkhua nunnak pek kan si ih, Pathian faate ah kan cang (John 1:12).\nJesuh ih thuanthu hlun le a duhdawtnak kha mi pakhatkhat hnenah sim aw. Thuthangttha theih ttultu an um. – Anne Cetas\nJesuh Khrih ih rundamnak thuthangttha cu\nLeitlun ih thuthang maksakbik a si.\nDuhdawtnak Ih Huham


Theih Lomi Thil Ttih - Chinland Today Media\nJanuary 8, 2010 11:55 pm·0 comments\nAbraham cu Pathian in ka lo pe ding tiih a tiammi ram feh dingih kawh a si tikah Pathian duhnak a thlun theinak cu a zumnak ruangah a si. Khuitawk ram ah ka feh ding ti hman thei loin a khua le ram a fehsan. -Hebru 11:8\nA si thei lo ding ti ih na ruahmi tuah dingin Pathian in a lo fial dah maw? Reipi na hngah reromi hnattuan kainak le na duhzet mi thawn pehtlaihnak el dingin a lo fial dah maw? Lamhlapi ah feh dingin, asilole lamhlapi ah a hna ttuan dingin na faate thlah dingah a lo fial dah maw?\nTheih dah lomi thil cu “ziang a cang pei?” timi ttihphannak thawn a khat. Asinan Pathian in theih dah lonak hmun khal ah Amah thlun vingvo dingah in ko. A thupek thlun in mi ngaidam, kan sumpai thilri midang tthen, kan kilven awknak le nunnomnak pawl kan baansan tikah a cang dingmi theih lo thil pawl kan ttih ttheu.\nAn fehnak ding hmun sim loin an sungte’n pok dingah Pathian in a fial tikah Abraham ih thinlung kha ruat hnik aw (Seem.12:1-3) . Ur ram ih an nunnomnak in dunglam kir saal dingah a thlem hngai thei men nain theih lomi ram ah taimak te’n um dingah Pathian in Abraham a fial.\nKum Thar sungih luh hi feh dah lonak hmun ih luh thawn a bang. Theih lomi thil ttihnak in Pathian hruainak thlun ding kan tha a zawngter thei men. Ziangkim theitu kan kaihhnget ahcun khuitawk ih in hruai khal le a tthami kut sungah kan um ding.\nThai sun ih cang dingmi thil tampi,\nZianghman ka thei lo a bang;\nHmanseh kut sungih thaisun kaitu ka thei,\nKa kut i kaitu khal ka thei.\nZiangkim theitu Pathian kut ah\nna theih lomi hmailam thu hlan dingin ziangtik hmanah ttih hlah.


Mi Parih Thatsuah Vs Relsiatawk - Chinland Today Media\nNovember 2, 2009 9:29 pm·2 comments\nZan cu a rei zet thlang, hmansehla ka ih cu a hmuh in a hmu thei lo. Ziangsi maw i mawlhtu um vek khin ka thei ih, thawh ding ah ti ding len, a thaizing ka zung se tiapti te ih kai a tul fawn, a zanlam ahkhan ka rualnu thawn thu mallai relnak kan nei ih, cumi cun ka thinlung a kap lala fawn. Zinglam nazi 2:00 Am a kim cuahco, ka mit sin har ka ti fawn, a thaizing ka tuah dingmi len ka thei fawn. A cuizan/zing khawhar thlak zet lak ahcun, ka duhzet mi kan calai le kan tong ngan ding cun ka ihkhun puap tuk lemlo ihsin ka tho ih, nupi neih cu tuk nan, tawng thei lo ti ta fam cu, daltu le cul nem tu nei fawn lo, mai thu ih nun lai ah tiin, computer hmai ahcun ka va to ih, ka rualnu thawn kan ruah tlanawk mi, “Mi parih thatsuah Vs Relsiatawknak” ti ngan ding cun tim lam aw phah in, ka kuak zual cu ka vun phawrh ih, thaw ti zet ih ka zuk hnu cun, ka ruahnak ngansuak ka pok.\nKan leitlun hi a rak mak ih, that kan suahnak ihsin kan dawn let tam sawn cu, relsiatnak hi a si bik ko tiah thuhram cu kan vun thawk. Kei cun mi parih that ka suah ciamco lai ka theih lo ruangah ka rak ngai khiaukhi men ih, anih cun rel sau ding a thei deuh a si kei cu, lungkim tuk lemlo ih a um can cu mi relse zawng silo in, a pawm dan zawng cun i vun sim. Si, that tuk khal ‘at’ cikhat a rak si thei a si hi.\nNa rinsan zet ko ding, na kiangih an um lai ahcun, hmansehla na hnen ihsin an suah hnu ah, nangmah vek thotho ih, ka lo rinsan tuk titu hnen an thlen can a hung um tikah, mithmai tha co duh ruangah simaw, lole an hnen ihsin thiltha sawn beiseinak ruangah, a tha zawng cun an lo rel siang nawn lo ding. Ziangah tile, na hnen ihsin an duhmi an hmu zo, tu cun mi dang hnen ihsin an hmuh a cu tla a si thei, lole halhsik phan ruangah tla maw a si thei vingvo ko. Curuangah mi parih that suah le a ral (enemy) pakhat cu relsiatawk hi a si ko tiin ka ruat. Ruahnak cu zo cio khalin kan nei ih, cui kan ruahnak relsuah khal cu bulpak covo a si thotho.\nMi va rel siat duhnak thinlung thawn ka ngan lo ih, ralrinnak khawnglawng tum sakawk duhnak thinlung thawn ka ngan ti cu, kan Laimi hi zat phunsang kai um zo cun kan theihthiam ka beisei. Mi parih that kan duhtuk nak khin, mualphonak tlang zim ah mi a dinter thei ti hi kan theih tul zet mi pakhat cu siin ka hmu. Thatsuah timi le mitha timi khal hin danglamnak kau zet an nei, cu khal cu theithiamtu kan si a pawimawh zet.\nVeikhat lai thotho ahkhan, ka rualpa pakhat cun, ningna zet in i ruah dah. “A hrang ah ziangkim ka tawlrel, ram leng a thlen theinak ding khalah, cun nupi a tawnnak ding hrang khalah, hmansehla ramleng a thleng ta ceng maw ti cun, a harsatnak thu lo cu sim ding in nei dah lo” tiin. Cu khal cu a um thei mi a si, Lungawi thu sim salawk kan thiam derhdo khal hi kan hmasawnnak ding karbak pakhat a si.\nSi, hiti zawng khalin a um thei, mi tha kan timi cun phut let a nei lo ih, thatsuah timi cun phutlet a nei theu. Mitha timi cu kan zahih, an parih that kan tum, hmansehla thatsuah timi cun phut let a neih ruangah, that kan suah paih lo a si mai, ti zawng khalin kan ruat men thei. Hmansehla, that an suah tikah phut let in nei ding ti thei na kerker in, an thatsuahmi hmuah co ta hratin, that kan suah let duhlo cu kan palh tiin ka ruat. Mitha an si lo ti thei na keukeu in, kan kawm tahrat ih, kan parih an thatsuahnak cu relsiatnak thawn kan rul theu mi hi a thabik ding ti cun ka ruat lem lo. Thatsuah timi relsiatnak thawn kan rulh ringring ahcun, zo ha maw harsat mangbang vansang kan lam ngaingai canah kan parah thatsuah duh nawn ding.\nMi pakhat cun mikhual a nei dingih, a mi khual cu a hmel theih le sungkhat a si lo, hmansehla a mikhual a si ruangah tiin a parah that a rak suah. Cui a mikhual cu nikhat ni ni ah vanthatnak co in a hung dingsuak tahrat ih, a parih that rak suahtu in, ‘A parah that ka rak suah dah ih, tucun in bawm ve ko ding’ tiah bawmnak dilin a inn ahcun a va feh. Bawmnak a dilzat cu a rak pe lo nan, mallai cu a rak pek. Cui a rak mikhual dahtu cu a inn ihsin a suah tikah, a inleng pawl hnenah, veikhat in rak mikhual ve ih, cunah mi a beisei a si kha, ningzahpit um in, a inn ih ka um laiah hmuah, a cutin e, a khatin e, tiin relsia bang sehla, a inleng pawl cun, cupa cu mitha ah an ruat lo dingih, mi hlothlau ah an ruah tengteng ka zum.\nKa nolh bet duh, mitha le thatsuah hi kan theihthiam kei uh. Miin kan parah an thinlung that ruang khalah si hlah seh, that an suah hnuhnu cu, relse siang lo ih kan um thiam ve a tul. That an suah lai can ih kan dinhmun kha cing ringring tu kan si ahcun, relsiatnak thawn kan thungrul siang lo dingih, kan Laimi lakah relsiatnak in hmun khal a co lo ding, pakhat la pakhat thatsuah tlangaw derhdo ih kan um thiam ahcun, kan Lai hla pawl in sullam an nei dingih, kan calai khalin raltiangah, Tio ralah, Rihli parah hmun co in, man awl hiah hiah pawl khalin, kan Lairam hrang thunuam rel in an hni huahho thei ding tiah ka ruat.\nKawlrawn Ah Ka Tlawng – Hniangsinpa\non November 3, 2009 at 5:33 am\nNa ca ngan mi cu tha ka ti in,thazang ka ngah zet!Lungawi!\non November 3, 2009 at 5:24 pm\nDear, Hniangsinpa na dam ko ti aw. Caan reipi na ca nganmi siar ding a um lo hnu ah na rak ngan thei sal ih a lungawi um tuk ee!


Min Aung Hlaing In NLD Dintu Pakhat U Tin Oo Ava Tong – Meifar\nKum 94 mi Thura U Tin Oo cu Myanmar san thuanthu theitu pawl cun a thuhla hi an thei thluh ko ding ti a zum um. U Tin Oo hi Myanmar ralkap pawl hotu hminthang pakhat arak si, ralkap ralṭha sinak Thura laksawng khal arak ngah.\nCuruangah a hmin hmai ah Thura tin an tel ṭheu, asinan March 6, 1977 ah ralbawi a sinak ihsin dawisuah a si. Cutin ramkhelhnak ah a tel vivo ih National League for Democracy (NLD) party dinnak ah arak telve, September 2, 1988 ah NLD Vice President a ṭuan ih December 20 ah president a ṭuan.\nA hnakum July 20, 1989 ah ralhrang pawlin an kai ih an inn ah an kharhkhum, Thura U Tin Oo hi Aung San Suu Kyi thawn hna an ṭuantlang ṭheu. February 13, 2010 ah ralhrang pawlin an inn ih an kharhkhumnak ihsin an suah zalen.\nDecember 5, 2021 sun ah Min Aung Hlaing cu an inn ah ava leng ih Thura U Tin Oo thawn minute 30 hrawng an beaw. Security hrangah hmin tarlang rem lo pakhat in, “Ralbawi Min Aung Hlaing in kan pu a damlo ti a theih ruangah ara veh, na ṭulsammi aum asilen in sim thei aw a ti. Yangon arat laiah ara pal duak thu a sim, harhdamnak thuhla lawng an rel, ramkhel thuhla lam cu zianghman an rel lo” a ti.\n2017 kum ah U Tin Oo cu bualinn sungah a bah ih liphiat damlonak anei, tu’ah a harhdamnak cu a ṭha nan ṭhaten a ṭong thei lo. Min Aung Hlaing in U Tin Oo hi aveikhat va tonnak a si, U Tin Oo hi ralhrang pawl khalin an ṭihzah zet ih a ei le in ding an va pe ṭheu. Hitin Min Aung Hlaing in ava ton laiah Thura U Tin Oo cu NLD thantar ummi kor le thuam pawl arak hruh.\nAn Rualpa Ih Ruak Cu Mithikuang Sung Ta An Phorhsal Ih A Neta Biknak Bike Thawn An Phur >>>


Ralhrang In Kalaymyo Peng, Natchaung Khua Cu Helicopter In An Kap Ciamco Hnuah An Khawpum In An Urkang – Meifar\nKalaymyo peng, Natchaung khua cu ralhrang pawlin December 23, 2021 sun ah doawknak helicopter in an kap ciamco, bomb khal an thlak. Cumi hnu simlam nazi 5:00 luan ah an khua sungah ralhrang pawl an va lut ciamco ih an khawpum in an urkang.\nTualsung mi in, “Kan khua ah ralhrang pawl an va lut ciamco ih khawsen in an urkang. Tu rori ah, inn pawl khal a kang rero lai” a ti. Kalay-Gangaw lamzin parih um Natchaung khua kiangkap ah tualsung mipi kilhimtu le ralhrang pawl an doaw rero ih tuisun ahcun ralhrang pawlin doawknak helicopter picang Mi35p in an kap.\nTualsung mi pakhat in, “Natchaung khua sungih tang khal an um, an zaten an kap ngah thluh. Phungyi tlawnginn khal an kap, mithi hliamtuar umzat cu kan thei hrih lo.\nMipi kilhimtu thawn an doawknak ah ralhrang lam sniper kaptu pakhat an kap that, cumi hnu ihsin ralhrang pawlin doawknak helicopter in khuasung an kap ciamco ih mipi khal an kap ngah” a ti. Kalay-Gangaw lamzin kiangkap ah PDF Kalay၊ CNDF tangtlang in ralhrang pawl thawn nasa zetin an kapaw, mithi le hliamtuar umzat cazin cu theih a si hrih lo.\nRakhine Ram Ah Cozah Hnaṭuan Hminthang An That


Minung 800,000 Thattu Ralbawi – Meifar\nMinung 800,000 Thattu Ralbawi\nSeptember 28, 2021 admin Leitlun 0\nKum 80 mi Théoneste Bagosora cu 1994 kum ah Africa, Rwanda ram ih ralkap pawl hotu a si. An ramsung ih um Tutsi timi tlangpar miphun pawl cu ti cimit tum in arak that ciamco.\nMeithal, nam le tursia in a that ih minung 800,000 hrawng a that, Théoneste Bagosora cu himi tualthatnak ih hnarkaitu bik ti a si. Amah sirhsan in zuknung khal an tuah rero zo, April 6, 1994 kum ah an ram president cu meeting nei dingin vanzam thawn a poksuak.\nAn vanzam cu bomb/pukpi in veihnih an kap ih a puakdarh thluh, vanzam sungih um zaten an thi thluh. Cumi hnu ihsin Tutsi miphun pawl cu that thluh tum in an cangvai, an ramsung cu a buai zet ih PLEPF pawlin an ram thuneihnak cu an lonsak thei.\nCumi hnu ihsin Théoneste Bagosora cu ramdang ah a tlan, a tualthatnak cu leitlun huap rorelnak ah taza an cuai ih kai dingin an hawl rero hnu kum 2-nak ah an kai ngah ih Mali thawnginn sungah an khum. Damsung thawngtla ding ti a si nan 2011 ah kum 35 tiang thawngtla dingin an ṭhumsal, kum 89 a kim ah thawnginn ihsin a suak ding ti a si. Asinan thinlam damlonak a nei ih Mali siizung ah reipi an tuamhlawm rero hnu September 25, 2021 ah leitlun a suahsan (a thi).\nSibawi Fel Le Tlawmngai\nMin Aung Hlaing Cu Kachin, Puta-O Ah A Feh Tumsal, Puta-O-PDF Pawl Khal Raldo Dingin An Mancia Thepthep


Pathian lungthlitum sungih InnsangNu | Radio Veritas Asia\nPathian lungthlitum sungih InnsangNu\nPathian in milai a rak sersiam tikih lungthlitum a neihmi cu amaih nunnak tawm ve dingah a si timi hi zumtu Khrihfa pawl ih kan pom cio mi a si. Cutin Adam le Eve kan timi mipa le nunau cu amaih hmuihmel kengin a rak sersiam ih amaih nun tawm ve dingah Eden hmuan sungah a ret. Cutawk hmun ah Adam le Eve cu Pathian thawn rualremnak nei in, ningzah phuhrungawknak um lo’n nuam zet in an rak tlangleng; Pathian ih nun an rak hlawm ve. Sihmansehla, Pathian in a sia le a tha thleidan thiamnak thinlung thawn mahte’n cangvaih theinak huham a pekmi cu amaih duh zawngin hmang lo’n Satanpa ih bumnak sawn an rak thlun ih Pathian ih thupekmi an rak pahbal ruangah milai hrangah Patthian ih rem a ruah ciami a lungthlitum khal a rak hrulhhram. Cuti’n Pathian ih nun tawm thei nawn lo in, Eden hmuan ihsin dawihlo an rak si. Kan Pathian ih thin sau zia cu, Satanpa ih iksiknak ruangah le milai ih sualnak ruangah a lungthlitum pakhatnak rak hrulhhram hman sehla, cuhnak ih tha sawn mi lungthlitum a rak nei thotho. Cumi cu, Fapa Jesuh Khrih thawngin milai hmuahhmuah a hnenih hruaikirsal le amaih nun tawm thei sal ding hi a si.\nHimi neta a lungthlitum hi hmaisa a lungthlitum hnakin a tha sawn kan timi hin sullam a nei nasa. Ziangruangah tile, hmaisa a lungthlitum vekin milai in sualnak ah rak tlu loin a thupekmi rak thlun niapno hai bangta sehla, Sersiamtu Pathian ih nun an tawmmi khal, sersiammi dinhmun ih tawm men an si ding. Hmansehla, a tu ahcun, Satanpa in milai pawl kha sualnak ah a rak luhpi nak thawngin Pathian ih lungthlitum ka hrulhhram ter ngah ti’n a lungawi laitak fangah, Pathian in a Fapa neihsun thawngin sersiammi dinhmun hnakih sang sawn mi a fate sinak in co ter ih, a fate dinhmun in amaih nunnak khal in tawm ter sal a si. Hallelujah! Ziangtluk in a sunglawi!!!\nCuti a sile, fate dinhmun luah thei dingah ziangti vekin thu a um timi kan vun zoh ta hrih pei. Natural law/Divine Law kan timi thil umtudaan kan zoh tikah, fate kan timi a um cun, nu le pa khal a um cih. Milai siseh, ramsa siseh hiti hlir in an si mai. Cule milai dinhmun ahcun, thitumnak thawngin innsang dinmi sungin fate pungzai ter ding hi Pathian ih duhmi Divine Law a si. Himi Nu-Pa ih dinmi innsang leng lamih hrinmi fate cu lakfa ti’n kan ko. Pathian in a fate dinhmun ih in cohlan tikah, lakfa dinhmun men ih in cohlanmi a si lo. Innsang sung ihsin a fate dinhmun ah tazavuan in, in cohlan mi a si sawn. Curuangah Pathian fate cang ngaingai ding cun, Pathian innsang sungtel kan si hmaisa a tul.\nCuti a si ahcun, Pathian innsang hi ziang a si pei timi teh kan vun zohhliah lala a tul ko lo maw? Himi thu ah kan Bible in fiang keukeu in in sim ko. 1Tim 3:14-16 sung kan zoh a sile, Pathian innsang cu Kohhran a si a ti. Curuangah Pathian fate si ding ahcun, Kohhran sungtel kan si a tul tinak a si mai. Asile, Pathian Innsang cu Kohhran a si kan ti si khawh, cuih innsang sungih innsangpa le innsangnu teh zoh an si pei? Pathian fate kan tiawk ruangah kan innsangpa cu Pa Pathian a si ti cu a fiang zo. Innsangnu teh zo a si pei timi hi si kan buaipi deuh mi cu. Himi fiang dingah Pa Pathian hi ziangti’n kan innsangpa a si thei timi kan vun zoh ta a tul ding. Pa Pathian kha kan Pa tiih kan kawh theinak cu, a Fapa Jesuh Khrih ih in tawm ruangah a si. Curuangah a Dungthluntu pawl hnenih thlacam a zirh tikah, “Vancungih ummi kan Pa” ti’n nan ti ding a rak ti (Mt. 6:5-15). A thawhsal hnu ih Mary Magdalene hnenih a langnak khalah, “An Pa a si vemi ka Pa, an Pathian a si vemi ka Pathian hnenah ka feh ding” a rak ti thotho. (Jn 20:17). Curuangah Pa Pathian kha kan Pa kan ti theinak cu Jesuh Khrih ih in tawm ruangah a si ti cu el theih lomi thil a si.\nCuti a sile, Jesuh Khrih in a Pa hi kan Pa si ve dingah in tawm si khawh, a Nu teh in tawm ve maw timi hi ruah ding a um. Logically, thil umdaan vekih kan vun ruah a sile, Jesuh Khrih thawn kan pehtlaih awknak ruangah a Pa kha kan Pa tiih kan kawh a si ahcun, a Nu khal kan Nu a si ve a tul ko. Curuangah, thinglamtah parih thlai a si lai ah, a hnuai a vun zoh tikah, a Nu le a duhdawtmi dungthluntu kha a vun hmu ih, a Nu hnenah “Nunaunu, na fa kha zoh aw” a ti ih a dungthluntu hnenah “Na Nu kha zoh aw” a ti. Cuih si thokin, cuih a dungthluntu cun Mary kha a inn ah a hruai ti a si (Jn 19:26-27). Zumtu hmaisabik pawl ih san lai ihsin, hi tawk zawnih a duhdawtmi a dungthluntu cu zumtu pawl kan zate aiawhtu a si ti’n an rak pom. Curuangah Jesuh Khrih in a dungthluntu kha a Nu a tawm ve ruangah kannih zumtu zate khal in tawmve ti’n an run cohlang ih tuini tiangin catholic pawl le zumtu Khrihfa dang hrekkhat pawl cun Mary kha kan Nu ti’n kan run cohlang lanta.\nA ngaingai ih kan ti a si ahcun, Pa Pathian in a Fapa Jesuh Khrih thawngin in pekmi rundamnak hi mi hmuahhmuah hrang a si vekin, Fapa Jesuh Khrih hringtu Mary khal mi hmuahhmuah ih Nu si dingah kan zate hrangih in pekmi a si. Milai hmuahhmuah ih kan Nu a simi Eve in Pathian thu a rak ngai lo ruangah Pathian ih lungthlitum hmaisa cu rak hrulhhram hman sehla, a lungthlitum neta famkim tertu dingah a thu a ngaitu Mary kha mi hmuahhmuah ih Nu si dingah in pek a si. A sunglawi tuk…. Mary hi Pathian lungthlitum sungih Innsangnu, Eve neta a si timi thuthuk a rak thei hmaisabiktu cu zo dang siloin, amah Mary kha a inn ah hruai in a rak umpi tu Dungthluntu John kha a si. Curuangah, rundamnak thuhla a rak ngan tikah, kan Bible sungih Semtirnak thuhla an ngandan te cawngin, sersiamthar a simi rundamnak thuhla a rak ngan. Cuih a nganmi sungah Mary hi Pathian lungthlitum neta sungih Innsangnu, Eve neta a si timi lang ter nak dingah, “Nunaunu” (Woman) timi tongfang a rak hmang. Himi tongfang hi, Jn 2:4; Jn 19:26-27 sungah fiang zet in kan hmu thei.\nCule himi tongfang a hmangtu cu kan Bawipa Jesuh Khrih rori a si. Curuangah Mary hi Eve neta a si timi in simfiang hmaisabik tu cu kan Bawipa a si. Dr. Hre Kio ih lehmi kan Falam Bible sung ahcun himi tongfang hi an hlon; a sinan, Dr. Sui Lian Mang le pawl ih lehmi Chin Standard Bible sung ahcun, “Nunau” ti’n an hmang. Sim duh sawn mi cu, Mary hi Pathian ih lungthlitum sungih Innsangnu, Eve neta a si timi thuthuk hi John in ziangruangah a rak hmufiang ti a sile, kan Bawipa ih a fial vekin Mary kha a Nu ti’n a cohlang ih a inn ah a hruai ruangah a si. Curuangah nehhnu san ih thil cang dingmi thu a rak nganmi thuphuan sung khal ah, “Nunau” ih thuhla thupi zet in a rak ngan. Thuphuan 12 sungih Nunau le Rulhreng thuhla kan hmuhmi sungih ‘Nunau’ khal zo dang si loin, Mary kha a si.\nHimi thuthuk theifiang dingah ziang dang kan tul lo. Mary kha kan Nu ti’n cohlang in upatnak pek le a hnen ihsin bomnak dil ding khi a si mai. Zumtu kan si ve kan tiih, Jesuh Khrih thawn kan pehtlaih awknak ruangah a Pa khal kan Pa ti’n kan ko ve nan, a Nu tu cu kan tawm thei lo a si ahcun, ziang vek pehtlaih awknak so a si ding? Jesuh Khrih zumtu kan si ruangah Pathian Innsang a simi Kohhran sungtel kan si kan ti nain, Innsangnu bik hi ziangih kan rel lo a si ahcun, ziangvek fate so kan si ding? Zumtu kan zate’n himi thu ruat tlang dingah ka lo sawm duh. Kan Bawipa ih Nu hman kan Nu ti’n kan tawm awk thei lo ahcun ziangti’n so tuukhaal pakhat hnuai ih tuuruun pakhat kan cang thei ding?(cf. Jn 10:16). A Nu hman tawm-aw thei loin, ziangtinso kan Bawipa ih amah zumtu pawl pumkhat si thei dingih thla a rak cam mi cu kan famkim ter thei ding? (cf. Jn 17:21).\nA Nu hman kan tawmawk thei hlan sung cu, zumtu Khrihfa zaten pumkhat si thei ding le lungrual thei dingih kan zuam rero nak khal a lak a si ding. Hi Innsangnu hi kan “Nu” tiih kan tawmawk vualvo thei hnu cun, amah in Thutak a simi a Fapa hnenah in hruaikhawm ko ding. RC pawl kan huat ruangah kan zate hrangih Pathian ih in pekmi Innsangnu cu kan hua hram lo pei. Reformation rak thok hmaisabik tu tiih hminthang mi Martin Luther hman in Mary cu a Nu ti’n a rak cohlang ih, a rak upat zet a si. Lutheran Pastor pakhat, Dr. Charles Dickson timi in “A Protestant Pastor Looks at Mary” timi cabu a nganmi sungah, Martin Luther ih rak tuahmi liturgical calendar sungah Bawinu Mary, a ruangpumpi thawn Vancung ah hruainak a ngahnak sunloih puai tuah ding nikhiah khal a rak tel a ti.Martin Luther hman ih a rak upat zetmi cu nang teh na upat thei ve lo ding maw? Mary kha ka Nu ti'n cohlang thei lo ding le upat thei lo dingah ziangso a lo dawnkham tu?\nWritten by: Fr. David Mangte


Duhhrilnak - Chinland Today Media\nJuly 2, 2009 10:05 pm·0 comments\nSeemtirnak 2:16-17; 3:1-8\nPathian in a hnenah, “Hmuan sungih a ummi thingrah hmuahhmuah na ei thei; asinain a ttha le a sia theihtheinak thingkung ih rah cu na ei hrimhrim lo pei. Na ei asile na ei ni in na thi ding,” tiah a sim. –Seemtirnak 2:16-17\nNupi nu note pakhat in kum hnih a simi a faate duh a hriltermi ka zoh ringring. “Ngasa asilole arsa na thei?” tiah a ti. A nauhaktuk lai ruangah hril daan ding a thiam lo pang ding tiah hril ding pahnih lawng a tuah sak. Duhhrilnak in hril ding tam sinsin a umter vekin duhhriltu cun hril loin a hnong thei.\nEve le Adam cu kiangkap kimvel tthabikmi hmuan-duum ah an rak um. Pathian in Eden hmuan-duum sungih thingrah hmuahhmuah ei theinak thu a pek. Thingkung pakhat hrang lawngah ramri a tuah sak. Duhhril theinak an nei ih ruahnak fim nei lotu ih hril dingah a si. An hrilmi cu riahsiatza a si.\nMi hrekkhat in ramri a tuahsak hngaimi parah Pathian an mawhthluk ih a control hngai tum tiah an puh. Kannih khal Pathian in hril ding in pek.\nIn humhualnak dingah Pathian in ramri a tuah. David in, “Na thukam cu ka hnenah a caam ringring; ka raal pawl hmuahhmuah hnakin ka thei deuh… Na thu zirhmi pawl ka ruah tthat ruangah patar pawl hnakin ka fim deuh. Na thupekmi ka thlun ruangah ziaza ttha lo cu ka hrial zo, Na thu thlun ka duh ruangah,” (Saam 110:98-101) a ti.\nPathian cun in helhkamzet ih thil ttha kan hril thiamnak dingah ramri in tuah sak.\nBawipa na thu thlun dingah in bawm aw,\nNa ttong dimte thei thei dingah;\nMilai ih sawntermi kan si lonak dingah,\nNa duhmi in hrilter aw.\nPathian ih thukham cu in beidongtertu si loin\na kimtertu sawn kan sinak dingah in pek.\nRinsantlak Ka Si Maw?


BA Thang (Salai) le VCTH Camkhat | VCTH\nHome » Interview » BA Thang (Salai) le VCTH Camkhat\nGFYO ih sungtuan 2 le Falam Youth Conference cangsuak ding in calsuang ih hma a laktu BA Thang (Salai) cu VCTH in FYC thu mallai suhtonnak kan nei a si.\nV – VCTH hmin in cibai kan lo buk. Hmaisabik ah hmeltheihternak malten?\nBAT – Kei cu Falam Peng, K. Haimual khuami Salai Ram Ling Hmung le Tamu Peng, Phailen Khuami Mai Hling Za Lam te ih fapa upabik ka si. Falam ah ka suak ih Rangoon ah ka thanglian. Yangon Institute of Economics ah 2nd year tiang tlawng ka rak kai dah. Thailand ah tla kum tawkfang ka um dah ih, tuhi Europe lam ah ka um.\nV – FYC ih a tawthoktu le cangsuak ding in hma a lak biktu pakhat na siih, ziang in hi conference tuah suak ding in a lo lungtho ter (inspire).\nBAT – 2008 April thla ah Chin Literature and Culture Committee (Universities-Myanmar) ih Seminar Falam ah kan tuah ih, cumi Seminar hrang sumpai ngah dingin cangvaitu pakhat dinhmun in Thailand ihsin tlungin ka va kai dah. Cumi lai ihsin himi vek tuah thei dingin ka rak ruat dah. Asinan, thuhla a phunphun ruangah kei tla ka rak cangvai thiam lo.\n2013 kum thok ah- GFYO sungah thu ka bur ih in lungkim pi cio ih kan ṭang tlang mi a si. Ahleice in kanmah sungah (mino le mino, upa le mino) networking le hmeltheiawknak kan nei a mal zet ih, tu vek occasion kan tuah lawngah pakhat le pakhat kan thei aw vivo ding tiah ruahsannak kan nei. Pakhat le pakhat tanyawzin kan nei dingin hmuton-awnak kan nei tam a ṭul si pei cu. 🙂\nV – FYC hrang timtuahnak ih harsaknak nan tonmi pawl in sim thei pei maw?\nBAT – 2013 hi kan hrangah Bad Year a si ti sehla a sual tuk lo men ding. Saikhumphai thuhla, Zalai khua, Lianrih khua le Falam ih leimin, Kalay ah tilian pawl thawn 2013 hi kan bad year a rak si deuh hmang. Siih, mipi telnak le kan duh mi a si fawn ih, sumpai lam ah thinphannak tete kan rak nei. Asinan, tu ah thaten kan ṭheh suak thei ih lungawi a um zet. Cule, Steering Committee ah tla a lengih thei aw cia dah lomi kan tam nan, kan remcang zet. Pathian zarah kha-tin harsatnak pi kan tong lemlo.\nV – Tuiṭum FYC ih hlawknak na hmuhmi pawl?\nBAT – Minimum in kan sim sehla, tuvek mino (300) lai hmunkhat ah tongawk theimi hrimhrim hi a man tuk zo tiah ka ruat. Hmunkhat te ah ni (5) sung hitin kan pawlkom aw theimi hrimhrim lungawi a um zet. Hlawknak lam in tile- Falam Youth Network (FYN) tiah ramsung, ramleng in networking body pakhat kan tuahsuak thei. Falam Medical Family (FMF) timi te tla himi ih a rah pakhat a si.\nYoung star tampi kan hmu thei. Ram le miphun hrangah hnaṭuan duhtu tla a tam sinsin in ka hmu. Ka hrangah- ‘Love is Time’ a siih, kan duhdawt mi minung siseh, miphun siseh, khua le ram siseh kan duhdawt ahcun caan kan pek cuang ding. Cunah, a hlan hnakin an Love is Time deuhtu a tam cuang ding tiah ka zum. Chatting lam ihsin “U BA, ziang kan tuah bet pei?“ tiah in suttu a tam deuh cuang. Khami momentum pawl kha thi lo dingin kan tuah sak cu a ṭul.\nUpa le mino karlak ah tla link pakhat kan nei thei. Kan poinak bik pakhat hi- Generation Gap le pakhat le pakhat kan zum ngaingai lomi a si. Tuiṭum ah kan MP hrekkhat tla cu program pawl ah thatho zetin in telpi ih lungawi a um zet. MP Pakhat tla cu Hakha ah meeting a nei ih riak ding asinan, a rak tlung sal ih kanmah hnen sawn ah in rak telpi.\nCrown Education pawl ih in hlawmmi ramleng tlawngkai dan pawl, timtuah dan pawl tla in thathnempi zet. A lecture caan cem zo nan, a kiangah mino tampi va to in thu an sutmi pawl ka hmu ih ka lungawi ngaingai. An tlawngah paisa pek ṭul lo in, mi (5) lai cu thaten kan lo train sak ding ti kan relmi tla a um. CYO-Falam pawl in rak ngaihtuah dingin kan rel. Anmah tla an phur zet ih, a hran te in Kalay ah Workshop pakhat tuah bet an duh.\nCule, thuzirhtu pakhat a simi- Blogger Nyi Lynn Seck ih simmi ruahnak tha pakhat tla cu tu GFYO sungah kan GS, Salai Rih Lian ih hohanak in committee pakhat kan din ih, kan cangvai thlang ding.\nV – Hmailam ah hi Conference tuah bet vivo nan tum maw?\nBAT – FYC ih Statement kan suahmi ih no. 1 nak ah “Hih Conference hi- Mino pawl pakhat le pakhat karlak ah a tul tukmi le in thathnempi tiah kan hmu ih tuah bet vivo ding” timi te a tel. Kan tuah bet ko ding.\nV – Mipi hnen ih thucah duhmi?\nBAT – FYC Report tla ka ngan ve rero ih ṭheh zik te thlang. Himi Conference cangsuak dingin sumpai in siseh, thlacamnak in siseh, thazang thawn siseh a phunphun in in tanpitu nan zate tlun ah tampi kan lung a awi. Himi FYC hi kan goal a siloin, kan starting point lawng a si sawn ih, ṭanpi thazang peknak tampi a ṭul. Hmailam ah tla tu vekin hnaṭuan tlang thei dingin kan zuam cio pei.\n3 Responses to BA Thang (Salai) le VCTH Camkhat\nLianlian January 22, 2014 at 11:33 am\nUpa pawl hmun nan pek thiam ih lungawi a um ngai.\nKumtin tuah thei uhla, a tha sinsin ding.\nHenry January 22, 2014 at 12:05 pm\nKa Rual… Na ti tha tuk..


Zo in Arsene Wenger a sawng ding? | VCTH\nHome » Lehpannak » Zo in Arsene Wenger a sawng ding?\nBy vcth on February 28, 2018.\nArsenal cu Carabao Cup final ah Manchester City hnen ah 3-0 in an sung hnu in Arsenal mipi in Arsene Wenger a cawl a cu a si tiah an ti cio.\nArsenal cu tulaifang Premier League 6nk a siih a 5nk Chelsea thawn hmat 8 in an tan aw. Tuvek zin a si ahcun hmaikum Europa League hman tel thei lo ding dawh a si.\nFA Cup ah January 7 ah Championship ta Nottingham Forest in 4-2 in an neh ih Arsenal cu FA in tuanten a suak. League Cup (Carabao Cup) cu final an thleng nan Fianal ah Man City in 3-0 in zoh mawi lo zetin an neh.\nArsenal cu March 9 ah Europa League 16 round AC Milan thawn lek ding an si. Europa League pakhatnak an ngah pang ahcu Wenger hrangah ruahsannak a um deuh men thei, asinan Europa Cup an ngahlo ahcun Wenger suak ding cu a faing ah a cang.\nAsile, Wenger suak sehla zo in Wenger a sawng ding? Arsene Wenger a sawngtu ding tiih ruat sungmi pawl tla cu:\nTulaifang kaihmi Team: Monaco FC\nRak kai dahmi team pawl:\nTulaifang kaihmi: Germany National Team\nTulaifang kaihmi: Assistant-coach, Manchester City\nTulaifang kaihmi team: Assistant-manager, Belgium\nTulaifang kaihmi Team: Borussia Dortmund\nTulaifang kaihmi team: Atlético Madrid\nTulaifang kaihmi: Juventus\n2004–2005 Real SPAL


"Theology" Kan Ti Theumi Hi Tih Ding A Si Maw? - Chinland Today Media\nJanuary 6, 2012 4:58 am·4 comments\nBy Salai Deirel Tuallawt\nTumtahmi : Hi cahram in tumtahmi pakhat lawng a nei. Cui tumtahnak a neihmi cu Chinmi pawl Pathianthu zirnak (Theology lungput) le thiamnak lamah kan ruahnak a kauh sin theinak ding hrangah a si. Ahleice in, Bible tlawngta hnak in thuhla a phunphun ruangih Bible tlawng a kai dah lomi, zumtu Khristian pawl hrangah “Theology” an ti theumi Pathianthu zirnak kan hmuh daan a dik theinak ding tumtahnak thawn ngan mi a si. Hi cahram sungah “Pathianthur zirnak” timi le“Theology” timi tongfang cu cawkrawi ih hman asi ding.\nCangantu ih hmuh ton mi sungih sin nganmi a si ruangah, a sung ih thu um pawl a siartu bulpak cio ih tonteh mi thawn a bangawk lonak a um pang asi le a hmaisa in cangantu ih famkim lonak ruangah a si ding tiah ka lo theihter duh. Ziang ruangah “Theology” timi kan tih ih mihrek khat pawl tla cun, an hua. Kan tihnak dingsan ih ka ruahmi pawl kan zoh hnik pai.\n“Theology” Timi Tongfang Kan Tih!\nLailam khua le ram tampi ah “Theology” timi tong fang hman hi Pathianthu ngaitu zumtu mipi pawl in an ngai poimawh theizet. Pathianthu kan zirnak timen ah cun kan ngaih a tha hlunhli men nan “Theology” timi vawn sal ve te cun, kan mit a khumsuk suaiso theu. Theology timi tongfang hrimhrim hi kan tih a si hmang. Theology timi ih tongfang hrampi kan zoh asi le “Pathianthu zirnak/relnak” ti hi asi. Asinan, Pathianthu simtu tampi in theology timi kan sermon ah siseh, cun thu kan zirhnak ah siseh kan hman tik ah a Pathianthu ngaingai hnak in, Pathianthu thiam (theologian) pawl ih ruahdaan/hmuhdaan hi kan rel tam tuk deuh theu.\nTheology kan ti ih Bible Cathianghlim kau ih O.T le N.T hliakhlai ciamco hnak in Bible a si lomi cabu dangdang, Pathianthu thiam pawl ih ruah daan hi kan rel uar tuk theu. Asimtu le a phuangtu khal in theology timi hi thu maktara lawnglawng relnak ah kan ruat sual theu. Nitin zumtu pakhat in a nunnak ah a hmuhtonmi tlunah Pathian a hmuhsuah mipawl tla kan hnong mai theu. Cuiruangah theology timi tongfang thawi pehparaw in a phuangtu le hmangthu khal in (theory) mi ruahnak men si lo in Pathian tongkam hliakhlainak a sizia theih a poimawh zet.\nPathianthu zirnak (Theology) sangbik cu a mah Pathian ih sinak ni tin kan hmuh ton mi parah a tak ih hmansuahnak hi a si. Curuangah, a ra lai ding mi san ah cun, thangthar nonawn calai siseh Pathianthu siseh a hliakhlai theitu pawlin Mirang tong hmang ih “Theology”ti hnak in Chin mipi pawl hna sungah ngainuam cang thei ding ah tongkam thar kan tul tinak a si. A theology rori ah kan hua a silo ih a tongkam hi kan nel lo ruangah kan tih theu a si ding tiah ka ruat. Theology tiah Mirang tong sang ih sal thuktho ai in Pathianthu thiamnak/zirnak tiin tla hmang men seh la, kan thathnempi phah a zum um.\nTheology Ih Sullam Kan Thei Lo\nTheology timi ih sullam cu thatei kan zingzawi a sile, Pathianthu kan theihmi a tak ih hmansuah tinak a si. Theihnak le a hmansuahnak timi hi thupi zet ah kan ruat pai uh. Theology timi hi theihnak menmen a silo. Hmansuahnak asilole tuahnak a tello ah cun theology thiam kan ti awk hman ah kan theology cu thluak theihnak tiang lawng a si. Zianghman san a tlai lo. Theihnak lawnglawng men cu nunram khal a neh taktak thei lo. Theihnak lamah sangzet in Degree tampi nei hmansehla, thlarau lamah hul remrem khal in a um theih a si.\nKhatlamah a hmansuahnak le tuahtuannak lawnglawng kan zuam a si ah cun a tihnung um zet lala. Zumnak hngetkoh khal nei thei lo ih mi hawrnaknak ih rak hawr ve sual pang a awl te a si. Hmansuahnak le tuansuahnak timi ah mi hnen ih va phuan suah lawnglawng hi a si cuang lo. Kan ni cun hmansuahnak kan ti tikah thuthangtha phuansuah lawng hmang maw kan ti ih, Pathian kawhnak khal dawng mumal lo in thuthangtha phuang ding ah ka poksual lohli mai theu. Cupawl cu an va vahsuah ve khalle, mi tlusiatertu men ah an cang theu.\nAn tihluthlo ve khalle rei a daih taktak thei lo. Thiri a sat lai ah le phurcaan sunglawng a daih. Curuangah theihnak le a hmansuhank telmi theology kan ti mi cu, bulpak in siseh miburpi din hmun ih kan hmun ton mi Pathianthu thawn a milaw mawh tiih tih zohthimthiam ringring nak hi a si. Pathianthu theinak ngaina lo in thlarau Thianghlim pawlnak lawnglawng uar tuk khal hi a tihnung zet mi thil pakhat a si.\nTheology Reltu Pawl Kan Palh\nTheology timi kan mipi pawl in an tihnak san khal a reltu pawl in a tikcu le caan kan tliar thiam lo ruangah tla a si thei. Kan theihmi le kan thiammi pawl hi rel kan hahio tuk theu ih a poi theizet. Pathainthu timi cu kan tulsam daan vek tete ih rel ding a si. Cutilawngah, Pathianthu hi hmuar a neih ding zat in hmuar a nei thei ding a si. Riahsiatnak a tongtu pawl ih hnen ah Pathianthu hmangih thazang va pek le va riahsiatpi a tul vek in milungawi pawl hnen khal ah Pathianthu thawn va lungawi pi ih va lom pi ding a si.\nCuvek thotho in Theology thuthawi pehparaw mi pawl kan rel tikah, a hleice in theihnak lam thawi pehparaw in zirnak phun ih caan hmannak ah rel tam a mawi. Sermon phun ih Pathianthu thangtha phuannak ah Theology theinak lam uartuk ih rel tla hi hrial a tha. Ziangahtile a ngaitu mipi pawl hrangah rawlngai a simi Pathianthu tak ei ngah lo ih caan hman liam a awl te. Curuangah Theology theinak lam le Theology thlarau lam hawi ih reldaan thliarhran thiam a tul. Pulpit parih sermon ah cun taimaksuah in Theology kan theinak thawn kan khorhsuahmi thuhlom phuansuahnak caan a si. Cui Pathinthutak thuhlom cu Theology thlarauthutak a si.\non January 7, 2012 at 3:06 pm\nNa ca nganmi cu ka duh in ka uar nasa\nka rak hlawkzet\nmidang khalin an hlawk ve ka zum\nkhalam kha ngan uar vivo hram aw\nlo theih lo ih kan theih tam tulmi a si\non January 7, 2012 at 5:49 pm\nNa ca ngan mi ka siar i tha ka ti zet,\n“Theology” tih tawngfang hi Mirang tawng (ca) a si, cu cu Pathianthu zir tih nak a si, a hman tuk, Pathianth hi zirtam le a thuthup theih ding tampi a rak um deuh deuh, curuangah mi in a phun phun ruah dan le hmuh dan an nei, Bible lawng zoh a theih loh nak pakhat cu a si. Pathianthu (Theology) ka zir ti aw ban cun, reldan a phun phun a theih a tul zet ruangah Bible sunglawng si nawn lo in (Scholar) Pathianthu zirthiam pawl ih ngan mi le ruah mi hi kan theih a tul a si. Tulai ah mi an rak educate na sa thlang’ih illiterate kan um nawn loh i ruangah tla pathian thu ah hin fit a tul thlang na sa a si, Sermon thu le Zirhtu pawl’in theology term an hman nak san bik i ka theih cu, Thlarau ah mi nun an cawmthei zum ih beisei nak neih ruangah a si ding ti ah ka zum……\non January 8, 2012 at 2:07 am\nNa canganmi a tha lawlaw…\nSalai Deirel says:\non January 9, 2012 at 6:08 am\nSalai Huiha, Andrew le Henry S, Nan zaten ka lungawi. Nan tong kamkhat ruangah nganduhnak thinlung ka nei sinsin. Andrew, si ee “thlarau ah mi nun an cawmthei zum ih beisei nak neih ruangah a si ding ti ah ka zum…” na ti mi cu a hman law law. Kan duhsak awk daan kha contextually in si thei seh la duh a um ka ti duhnak vek khi a si. Pakhat ih theihthiam lomi kha a theihthiam daan ding ih sim hi, santhar cazir pawl in kan tumtah mi si thei seh la ka duhzet.


Refugee pawl kaitu thuthensak - Chinland Today Media\nApril 20, 2010 2:02 pm·0 comments\nNunau thiksia in an inn a urkang\nKan dung April 12, 2010 ah Australia ram Adelaide khawpi ih thuthennak inn (court) cun Rajini Narayan (kum 44) cu amai’ pasal zahmawh urkangtu tiah a puhmawh ih, thu a then sak. Rajini hin 2008 ah a pasal cu a ih thah lai ah ‘Methylate spirits’ thawn a zahmawh a tawih ih, meisa in a ur kang.\nCuih meisa cun an umnak inn (A$ 1,000,000 man) a zate’n a kang thluh. A pasal cun a rei hlan ah hliamhma a putmi cu a thihpi. Rajini cun kan dung thla ah thuthennak inn (court) ah “Nunau thiksia ka si, ka pasal ih zahmawh hi keima ta a si ih, ka urkang thluh ahcun midang in zianghman an co lo ding ruangah hiti vekin ka urkang mi a si” tiah a sualnak a phuang aw. Asinan Rajini cun an inn pi cu a siatsuah hrim a si lo tiah a ti. Rajini hi sumpai kuanternak in rei lote hrang suahter a si ih, hmai thla ah thu an then sak saal ding. –dpa\nKan dung April 13, 2010 ah South Korea thuthennak cun an ram ih pacang pakhat cu North Korea refugee pawl kaihkhihnak ding tawlreltu tiah an puhmawh ih, thu an then sak.\nSouth Korea mi Kim (kum 55) hi Tuluk ram ah passport loih a um lai (kum 1990) ah N.Korea pawlin training an rak pe rero zo ih, Tuluk ram ih North Korea refugee pawl an ram ih kuat kir saal ding le raalkap dinhmun zingzawi dingih fialmi a si. Kim hin kum 2000 A.D ah Pyongyang khal a tlawng dah zo. A hnatuanpi pakhat cu Tuluk ram palik in an kaih ruangah Kim hi kan dung thla ah South Korea ah a ra kir ih, acozah cun thlingthlatu tiah an rak kai a si. – AFP\nSpain ah linghnin\nApril 12, 2010 ah Spain ram thlanglam Granada khawpi ihsin 24 km ah 6.2 magnitude linghnin a thleng tiah US geologist pawl cun an sim. Asinan Spain acozah cun milai thihnak le inn le lo siatralnak zianghman report an tuah loih, 4.8 magnitude lawng a si tiah an ti ve. Kan dung zarh zarhpi ni khalah Peru ram ih Hualcan Tiva kap ah saklam ihsin vur tlang tumpi a tolh ruangah mi (50) hrawng in hliamhma an tuar ih, a kiangkap ih umnak inn (20) hrawng a siatsuah thluh. Kan dung February thla cem tiang Peru ram boruak dinhmun zoh in ni 40 sungah vur tampi an zupral ih, leilung sat daan a langter tiang Peru acozah cun an sim.\nAhleice-in kum (30) sungah Peru ram ih vur then (3) ih then (1) cu an hloral zo a si tiah Cesar Alvarez cun a sim. Europe thlanglam le South America ih linghnin pawl ruangah cahnah tuahnak ding thilri man a kai vivo ih, a rei hlan ah Asia khalin an tuar thei ding tiah ‘economy experts’ (pursumleilawnnak ih mithiam) pawl cun an sim. – AP\nGangnaStyle Thawi Lar Pop Star Psy In South Korea President Thutiam Lak Ni Ah Hlasak Ding


Rannung ihsin suakmi Pulhnat in Russia le Mongolia cozah thinphangter - Falam Online Media\nJuly 4, 2020 admin\t0 Comments Pulhnat\nMongolia ram ah 14th century lai ih minung 50 million thattu pulhnat thawn pehparawmi natnak nei, mi pahnih hmusuak a si.\nThiahlei vek a simi rannung sa einak ihsin a suakmi natnak a siih natnak nei 2 cu Mongolia-Russia ramri ah quarantine in ret an si.\nNatnak neitu cu mipa kum 27 le nunau pakhat an siih Khovd, Mongolia’s National Center for Zoonotic Disease in test nak a nei hnu ah pulhnat “marmot plague” a si tiin Moscow Times in a phuangmi a si.\nNatnak nei an hmuhnak hmun cu zohman lutlo dingin cozah in a kham ih natnak kaitu thawn pehzomawnak neitu mipum 146 pawl khal test nak an nei ih cupawl thawn pehzomsinnak neitu mipum 504 pawl khal an hawl hmusuak a si.\nNCZD ṭuanvonei mi pakhat cun, “natnak kaai mipa sawntu cu a besia zet” tiin a sim ih Thiahlei vek rannung ih paaimi natnak a si ruangah an sa pawl eilo ding khalin mipi hnen ah ralrinak a pek a si.\nMithiam pawl cun hi natnak cu 14th century lai ih mipum 50 million thattu pulhnat thawn pehzawmawknak nei mi a si ih tu san tiang a hloral thei hrih lo. Himi natnak thawn Kum 1 ah minung 2000 hrang an thi ringring a si tiin an sim.\nCovid – 19 tlun ah hitivek ih natthar hmuhsuak a si ruangah cozah lam an thin a phang ngaingai ih ramsung harhdamnak zunglam pawl hnen ah, emergency meeting nei dingin le natnak karhzailo dingin a tawlrelter a si.\n← Donald Trump Jr. fala Kimberly Guilfoyle, Covid – 19 positive\nMMA khawvel ih rinsan zetmi Khabib pa Abdulmanap Nurmagomedov mual liam →\nNi 3 luan hnu ah Inn cim lak in Kum 2 nute run suak +VIDEO


Thuthang Archives - Page 842 of 848 - Chinland Today Media\nHruaitu Issue 168\nHruaitu Weekly News Issue 168 27 Jan, 2008 Zohfeltui’ Awkam LCF le Falam Miphun 2008 , January ihsin LCF ah Pathian Thuthangtha phuangtu, Laitlang rak thangphawktu Evan Van Hnuai Sum in a hmaisabik can a hmang. Zarhli nak ah Evan Lal Eng Lian a rak thleng ih Thuthangtha ngai in kan biakin […]\nby CT ·\tDecember 27, 2008 ·\nHruaitu Weekly News Issue 164\nHruaitu Zarhtin thuthang Issue. 164 Zohteltui’ Awkam Khum hlun thlahnak Rei lo te ah kumkhat cu a cem leh ta. Pathian in 2008 kumthar in pek leh sal ding. Kumhlun thlahnak le kumthar hmuahnak Biakinn ah kan nei dingih 2008 sung kan nunnak tla Pathian hmai ah kan hlan ding. Kan dung kum 2006 thlahnak […]\nHruaitu Weekly News Issue 163\nHruaitu Weekly News Issue 163 23 December 2007 Zohfeltui’ Awkam Christmas Ni Sunglawi Laimi pawl in kan puai sunglawi bik cu Christmas a si ko. Kan nauhak lai ihsin XMas puai ahcun a nuam awk lo kan um dah lo. Kan upat hnu khal ah harsatnak phunkim kan tawng ko nan, himi ni khua ahcun nuam […]\nHruaitu Weekly News 162\nHruaitu Weekly News 16 Decemer 2007 Issue 162 Zohfeltui’ Awkam 1997 kum ah MalaKa, Malaysia thawnginn ah thla 6 sung ka rak tlak. Culai ahcun thawngtla rei pawl tak ka rak si ve. Christmas can a rak nai vingvo ih Lai khawte lam ih Xmas nuamtak ih kan hman dan […]\nHruaitu Issue 160\nHraitu Zarhtin thuthang Issue 160 2 December 2007 Zohfeltu’ Awkam Hruaitu kum 4 kim A rei hrih lo 2003 November thla ah a si. Zan ka it that zo. Thawmvang ka thei. Ka thang. Ka mit meng in ka zoh cu Salai Pianga mit sen riamri ten it man lo in Hruaitu a rak ngan […]\nHruaitu Zarhtin Thuthang Issue 159 25 December, 2007 Zohfeltui’ Awkam Leitlun ah zoha hnatuan lawnglawng tuan zuam ringring um ke, rawl ei lawnglawng paih teh an um kem?. Bible lawnglawng siar paih ih ca dang siar paih lo lawlaw teh an um pei maw?. A si, mi zokhalin a tikcu le can ih zir in […]\nHruaitu Zarhtin Thuthang Estd 2003 18 November Issue 158 Zohfeltui` Awkam Kan Laimi mitampi Malaysia ah kan thleng ih , cumi lakah kan nih Falam peng le Lairawn um unau pawl khal tawk fang cu kan thleng ve. Tuihlan ahcun hnatuan dingah kan ra ih tu ahcun UN lam beiseinak ruangah rat a si thlang. […]\nHruaitu weekly News Issue 157\nHruaitu Weekly News Issue 157 4 November,2007 Zofeltui` awkam Lai khawte ih ka suah ruangah mawsi cu ka thei lo, “Laimi” ti lawnglawng in kan miphun ka rak thei. Asinan peng dang unau pawl thawn kawlram khawlipi ah tlawng kan kai, ramdang ah hnatuan ding in ka feh hnu ahcun Falam mi ah ka rak cang. […]\nMi 8 (pariat ) Kapthat\nSurbung Tlang Thuthang By- Pasum December 26, 2008. Mi 8 kapthat Krismas Pa, Santa Claus vekih thuamaw mi pakhat Bruce Jeffrey Pardo kum 45 micun Los Angeles kiang Covina khuaih Chrismas lawmnakih telpawl meithalih a kah ciamco ruangah minung 8 an thi. Bruce Jeffrey Pardo hi a mikah nak hmun ihsi Km 25 a unau pai in ah a […]\nby CT ·\tDecember 26, 2008 ·\nSurbung Thuthang December 25, 2008 by-Pasum Pope in mipi malsawm pe Pope Benedict 16 nakcun Vatican ih St Peter’s Basilica Biak in ah mizan zanlaiah khawmawk nak a kaihruaiih Vatican ih Chrismas hmangding fehkhawm minung thawng tamzet pawl hnenah Kum 81 mi Pope Benedict hin thlawsuah a pe. Mipi lamkhalin Pope hi duhsak nak thlawsuah peve in hlamawi zetzet […]\nby CT ·\tDecember 25, 2008 ·\n← Previous 1 … 840 841 842 843 844 … 848 Next →


Ramthlo Pastor In Bomb Pal Ngah Pang – Meifar\nRamthlo Pastor In Bomb Pal Ngah Pang\nMarch 5, 2022 admin Lawrkhawm 0\nRamthlo Baptist Church ih pastor a simi Pastor Aung Shwe cun March 5 (tuzing) nazi 9:45 am hrawng ah leilung sung phummi bomb a pal ngah ih hliam a tuar tiah theih a si. Saya Aung Shwe cun Lo a fehnak ziin ah a pal ngahmi siih a kehlam kemit ihsin a bul cih tiah an sim.\nPastor Aung Shwe cun, “boruak a fai deuh laifang te ah Lo ih aa-lu ciin dingin a ci pawl ka ret tum lai ah hibangtuk in ka cangmi a si” tiah a sim. Saya Aung Shwe tei’ Lo cu Ramthlo le Dokțhek karlak lamzinpi saklam ah ummi a siih amah cun hliam tuar cingin bomnak ngah dingah phone thawn mi a ko hrihmi a si.\nFalam ih Raltlan Bawmtu Bu (FTIMT) țuanvo nei pawl cu Dokțhek ih innkaang tuar pawl Falam ih hruai dingin an um laifang ciah a siih cutiin Saya Aung Shwe cu Falam siizungpi ah zamrangten an thlenpi lohli thei tiah an sim. Pastor Aung Shwe cu kum 48 mi a siih hmaizarh ih tuah dingmi FBA Triennial ah Reverend ngah thlang dingmi a si. (#Chinland Herald DAILY News)\nMin Aung Hliang In A Kuthnuai Ralbawi Zu Ngawlvel A Kawk\nUS Secretary In, “Buainak Hi Kan Hawl Lo, Asinan Buainak’n In Ra Pan Ahcun Rak Hmaiton Dingin Kan Ralring” Tin Russia Hnenah Ralrinnak A Pe


Fa le pawl hi nga pathum thu sim uh la nunram hrangah man a nei zet. | Radio Veritas Asia\nFa le pawl hi nga pathum thu sim uh la nunram hrangah man a nei zet.\n1. Chum Salmon nga\nChum Salmon ngapi cu ti a tit theh in ti thawn a hlat tuk lo nak in a kil. A suak pek mi nga cu rawl an hawl thei loih an nu ih taksa an ei. Chum Salmon nga pi cu a fale pawl ih an ei nak nat an tuar. Chum Salmon ngapi cu leitlun ah a thabik mi nui duhdawt nak awn au lo ten a pek tu an si. Chum salmon nga cu nui duhdawt nak a famkim mi nga phun pakhat a si.\n2. Northern Snakehead\nHi nga phun cu ti an tit ihsin an mit pahnih a caw tiin an sim. Nga cu an mit a caw ih rawl an hawl thei lo ruangah rilrawng an tuar. An ti ihsin a suak mi thawng tampi cu an nu rilrawng in a thih ding an zoh ngam loih pakhat cair an nu ih kaa ah lut in an nu rawl an pek. An nu cu a dam ko nan nga te pawl ih an nundam nak cu then hra then khat lawng a si. An nu hrangah an nih cu an no lai nunnak an pe. Northern Snakehead nga cu nu le pa a upat tu nga an si.\n3. Salmon nga\nKum tinten ti an tit caan a thlen in salmon nga pawl cu lam hla pi kaan in tipithuan thum ihsin leipar ih ummi an khua le ram tiva ah an tlung. Salmon nga pawl ih an tlun nak lam cu a harsa tuk ih CCTV in ramsa pawl thu ah tla an thlah dah. Inn an tlun lam ah tlaser pawl an tan. Tlaser kiang khalah savom pawl a run run in an um. Tlaser a tan thei lo tu salmon nga pawl cu savom pawl ih rawl an si.\nTlaser a tan thei tu nga pawl cu an luat thei nan khau pi pawl ih deh nak an tong lai. A van tha mi nga lawng thih nak in an luat. An khawl cia mi thazang pawl a cem in salmon nga pawl cu an umnak hmun an thleng ih an nunsung ih a thupi bik asimi bu, ti tit nak an tuah. Cuihnu in an suah nak hmun ah daiten an thi. A hmaikum thok ah salmon nga te pawl an keuh. Cuihnu in tiva ihsin an fen ih, an tuah daan kel in a harsa mi lamzin an thok. Salmon nga cu an suahnak ram duhdawt tu nga an si.\nHi leitlun ah a malbik nga pathum in nun daan in zirh. A hmaisabik nga cu nu asiih kan nunram hrang nunnak a pe. Amah tan in hla pi a feh tu ding kanmah pawl an kut in in thlah. Sir awk nak um lo, ruahsannak zianghman nei loin an pek awk thei zat in an pe aw.\nA dang nga pakhat cu fa le pawl an si. Pum sung in suah ihsin kan thi sen zom an si. Cumi ihsin thokin tar tiang hmunkhat ten um ding tiin an zum. A dang pakhat cu suah nak ram asi. Ziang tluk a hlat nak thleng khal le, ni khatkhat caan khatkhat ah inn tlung nak timi lamzin kan zawh ding. Kanmah pawl cu mah lawng a pak mi nga ruun khat kan si. Hi leipar ah rinlopi'n kan thleng. Cuihnu hi leipar ah um in kan nun ram ih cui nga pathum kan duh cio. Hi nga pathum pawl ih um daan fale pawl thuanthu simnak in kan fale hrangah mit varnak le thil tha an thei thiam ding a si. Curuangah fa le pawl thuan thu simnak in an nun daan ding tampi a bawm thei tih kha mang sal in fale pawl an no laiah thuanthu sim daithlang lo ten sim tento uh si.\nSource _ myanmartadin\nTuah ve dingmi Japan nulepa pawl hnen ihsin fale kilkhawi daan pawl\nNauhak pawl hnen ih a cang theu mi tuah daan (9)\nHardamnak hrang ih tha hnem mi Strawberry\nNauhak pawl ih hmailam caan a siatsuah thei mi nu le pa ih tuah sual mi ziaza (9) (April 11, 2022)


Min Aung Hlaing Ih Nupi Covid-19 In A Damlo Bese – Meifar\nMin Aung Hlaing Ih Nupi Covid-19 In A Damlo Bese\nJuly 30, 2021 admin Myanmar 0\nMyanmar ralkap pawl lakah Covid-19 natsia a darh ciamco. Vice-Senior General Soe Win (kum 61) ih nupi Daw Than Than Nwe cu Covid-19 a positive. Damlo bese tuk cu a si hrih lo nan thih ding a ṭih tuk ruangah oxygen ṭul hrih loin oxygen a bunaw ringring zo.\nGeneral Soe Win innsang member 5 in Covid-19 natsia an ngah ih pakhat a thi zo, curuangah an innsang zaten quarantine in an um.\nKum 88 mi ralbawi hlun Than Shwe tei innsang khalin Covid-19 an ngah ruangah an kharhkhum aw ih an inn ah sibawi le nurse pawl cu PPE kor hruh in an lut/suak ringring.\nMyanmar ralkap pawl hotu Min Aung Hlaing ih nupi duhtak Kyu Kyu Hla khal July 29 sunah Covid-19 a positive ti hmuhsuah a si. A damlo ruangah ni 4 sung vaksuak loin aum zo, private siikhan ah an va check-up ih a positive ti an hmusuak.\nTuisun July 30 ahcun a dinhmun a sia deuhdeuh ih a oxygen dinhmun khal a tlaniam. Myanmar ralkap pawl lakah Covid-19 natrik a darh ciamco ruangah August thla ih Press Conference cu an ṭhulh tum, thupi tuk rel ding aum asilen Video Conference in an nei ding. Min Aung Hlaing le Soe Win ih nupi in Covid-19 an ngah ruangah anmah khal Covid-19 nathrik ngah thei dinhmun ah an um.\nFalam: Covid-19 Dokhawmnak Hrang Mipi Hnen Ah Zangfah Dilnak\n“Fala Ka Hawl Lai” Tin Ca Kengtu In Fala A Nei Thlang


KNU in Thailand ramri ih Ralkap buuk an siim cu Ui le Ar tlan bangin SAC ralkap ṭhenkhat an tlan hlo - Falam Online Media\nKNU in Thailand ramri ih Ralkap buuk an siim cu Ui le Ar tlan bangin SAC ralkap ṭhenkhat an tlan hlo\nKaren National Union hmunram a si mi Thailand border ih သောလယ်ထာ့ (မဲ့စန်လက်) SAC ralkap buuk cu April 27 zingthlapit ah KNLA ralkap in an siim ih caan reilo sung, zingpit nazi 6 hrawng ah an lasuak thei.\nCumi thu cu KNU ṭuanvonei Padoh Saw Taw Nee in Reuters hnen ah felfai zetin a sim thei ih mithi umzat le SAC ralkap kaingahmi cazin kan zohciang rero lai a ti.\nFighting erupts in Myanmar; junta to 'consider' ASEAN plan https://t.co/3asKyC1CwW pic.twitter.com/kKQYsQYnz7\nKaren Information Center le local media ṭhenkhat khalin Karen National Union ralkap branch pakhat a simi Karen National Liberation Army in Thailand border ih SAC ralkap buuk an siim thu an tarlang ih ralkap ṭhenkhat cu Ui le Ar tlan in hramlak ah an tlan hlo tiah an tarlang.\nThailand rallam ih um khuami pakhat in “zingpit khuavang zik nazi 2 sung hrawng ah an lasuak thei. Ralkap buuk an urkang mi khal kan rak hmu. Cun, ralkap ṭhenkhal hramlak ih an tlan lai kan hmu” a ti.\nKNLA ralkap in သောလယ်ထာ့ (မဲ့စန်လက်) ih SAC ralkap buuk cu tuhlan ihsin an rak kulh cia ṭhepṭhimi a si. Kan dung zarh lam khan ei-in tlasam harsa in an rak um zo ih cuvek dinhmun an si ruangah olsam ten SAC ralkap buuk an lak theimi a si.\nMin Aung Hlaing hohami kawl ralkap in Myanmar kumpi cozah thuneihnak an la hnu February 1 ihsin thok, KNU in a ramsung ih um SAC ralkap buuk ṭhenkhat cu a hahaa teten a la vivo ih hmailam caan khalah a la vivo ding zum a um tiah ramkhel thiamsang pawl in an rel.\n← Mindat boruak sosang, SAC ralkap hmai an nor vivo ih khuasung an neih thlang\nSAC ralkap in CDF-Mindat hnen ah Kahawknak cawl hrih dingin zangfah an dil →\nYangon ih GTB Bank an luhcilh lai video a puut darh\nAugust 30, 2021 Ni Hnem Sung 0\n$ 36 million man MI – 35 Vanzam KIA in kapthlaksak\nMay 3, 2021 May 3, 2021 Ni Hnem Sung 0


Mission Hnatuan ih Nun Liam Cu Ngaisan A Um Bik Lo Maw? - Chinland Today Media\nJuly 30, 2015 5:38 am·3 comments\nMai Eete hi a missionary hnatuannak ah tidai in a fen hlo timi thu theih cu, a duhdawttu le a hlasak rak ngai ngahtupawl hrang ahcun zum harsa kan ti cio ding ka zum. A hlasak mi pathum pawl a thar te’n ka ngai sal ih ka palh lo, amah hi “Zion Ralkap” hlasaktupawl lakih ka duhbikmi cu a rak si.\nA hlasak mi pathum lakih pakhat hin Mai Eete ih veibikmi a rak sim cia in ka thei. Cucu “Van Nun ih Leng Ka Si” timi hi a si in ka thei. Himi hla hin, Mai Eete ih nun thuthup le veibikmi a pholang ngah in ka thei. Pathian hnatuan hi a nauhak te lai ihsin tui a thih ni-caan tiang ih a duhbik mi a si ih, harsatnak le zohtleunak pawl tla tan in kei cu “Van Nun ih Leng Ka Si” ti’n a rak sim cia zo.\nSunday school a rak kai theh ih, thutheihnak-lam khalah pakhatnak a rak ngah dah. A upat hnu khalah zaithla thawn Pathian hnatuantu a si ih a diriam tawk lo tikah nuamnak le ziangkim tan in mission hnatuan in a pasal innsang thawn khawte ah tui a thih tiang an um. William Carey, Hudson Taylor le Adoniram Judson te cu mipa an si. Asinan, Mai Eete cu Mother Teresa hluan in Pathian a riannak hmun rori ah a nun a liam ve ta!\nMai Ete thuhla ka ruah tikah Jesuh nu Marry nun daan ka thinlung sungah a suak thar sal ringring. Marry cu Pathian ih sal ka si timi thinlung arak nei ringring. Santhuan thu ih cang dah lo mi Marry parah a thleng ding ti’n Bawipai’h Vancungmi in a sim tikah Marry cun theithiam thei lo hmansehla “Kei cu Bawipa ih sal ka si” (Luke 1:38) tiin a parih thilthleng ding mi a cohlang thei a si. Mai Ete hi Pathian ih sal ngaingai pakhat cu a si.\nPathian hrang ih nunnak liamtu cu Pathian hrang ih pekawknak sangbik asi. A laksawng ding cu asang in dawt um zet a si. Hivekih nunnak tiang liam ih Pathian riantu cu lei hnuai ih sunlawihtlakbik le ngaisan um bik a si. A rualpi unau sungkhat le a theitupawl hmuahhmuah ih sunlawih le ngaisan a phu ve hrimhrim a si. Kan lei hringnun dinhmun in cu a niambik dinhmun a thleng ko nan, kumkhua hmaingal zetih van-inn nuam ih cawl hahdamtu ding cu a si.\nNu Raltha Mai Ete Mangtha!\nA phunphun in an lo mawhphurh menthei\nVanduai le malmaak thu tla an lo ti menthei\nRalrinlo tawk lo tla an lo puh menthei\nPathian hnen ih na feh ni cu zo in a kham thei ding!\nPathian hnatuannak ih na bung laifang\nNa hnatuan atul tuk lai timi tla a thei\nZiangkim thei thluhtu ih thuthup cu na rak thei kim lo\nTu cu seherh na um nawn lo, Amah hnen na thleng zo\nKhawdai in, tivakap vunnel lak vekah na caambaang men lo\nKanmah cu kan lo ngai ih kan lo hawl ciamco lawk\nUMangte hnen ih na ngol theu kha\nTu tla na ngol ih na ra kirsal ding vek in kan um\nNang cu dawt na um ce\nMarry le Mother Teresa dung na thlun thei\nNa suilukhum tla in hmuh ve aw\nNu raltha kan lo nei!\nNa boral men lo sokhaw, Raltha aw!\nKan lo uar tuk!\nA cem tiang na rinum!\nNa rianmi Bawipa, Pathian in ziangpawl a lo pe!\non August 17, 2015 at 5:44 pm\nApoi tuk aw , a aw ngai khawp um hrih lo nan si , ziang ti tha pa thian rem ruah sisi.\non August 17, 2015 at 5:53 pm\nKa lo tuar pi ve , sung kua pawl\non August 17, 2015 at 5:55 pm\nA hla pawl nan ret thei pei maw youtube ah ka lungawi vio ding.


Ralkap In An Kaihmi Nauhak Kum 7 Mi Le A Uite An Suah Hrih Lo – Meifar\nRalkap In An Kaihmi Nauhak Kum 7 Mi Le A Uite An Suah Hrih Lo\nJuly 3, 2021 admin Lawrkhawm 0\nJune 30 sun ah thuneihnak latu ralkap in thawngtla 2,200 lenglo an suah zalen, thawngtla nauhak bik kum 5 mi Ma Su Thet Wyne khal an suah zalen. Asinan, nauhak mipa kum 7 mi Maung Aung Thukhamein Lin le a uite cu an suah hrih lo.\nMaung Aung Thukhamein Lin ih nu Dr. Htar Htar Lin cu Ministry of Health and Sports ih director ṭuanlai a si. Asinan, ralkap in thuneihnak an lak hnu ihsin a ṭuan duh nawn lo ih CDM a tuah ruangah ralkap pawlin June 10 ah an nufa in an kai.\nJune 12 ah ralkap pawlin Dr. Htar Htar Lin cu ralkap cozah dodal in CDM a tuah, cun tapung pawlkom National Unity Government (NUG) thawn hna an ṭuantlang ruangah Article 17 le Article 505(a) in thubuai orhter a si tin an phuang.\nDr. Htar Htar Lin le a fapa kum 7 mi, an uite ih umnak cu zohman in an thei lo ruangah an seherh zet. Dr. Htar Htar Lin ih hmeltheih doctor pakhat in “A fapa cu a fimvar zet, a uite thawn an kai.\nNi 21 sung an kai zo ih ziangtlukin an hrem zo ding, nauhakte a si lai ih an hremnak ruangah a khuaruahnak a siatsuah thei. An suah lohli theinak dingah thlacamnak in rak bawm cio uh” a ti.\nJune 30 sun ih an suah zalen mi nauhak kum 5 mi Ma Su Htet Wyne khal an hremnak ruangah a khuaruahnak a ṭha lo thu theih a si. Ma Su Htet Wyne in “Thawnginn sungah rawl khopkhamten in pe lo, takkolh tik khalah ekinn tidai thawn tak ka kolh ṭheu” a ti.\nMa Su Htet Wyne ih pa cu ralkap pawlin kaih an tum ih an kai ngah lo ruangah a nupi le fanau pawl an kai, June 30 ah an suah zalen sal ih ralkap pawlin an innsang pabik Ko Soe Htay cu kaih an tum lai ruangah hmun dangah an tlan.\nRakhine Ramri Police 100 Hrawng In Covid-19 An Kai, Ṭhenkhat Nulepa In An Fale Tlawng An Thlah Ngam Nawn Lo


Africa le Asia pawl in Nithim zoh - Chinland Today Media\nJanuary 16, 2010 4:20 am·4 comments\nAfrica le Asia ih um mi thawnglenglo in nithim lai cu mangbang zet in an zoh.\nHi nithim hin Africa ihsin a thok ih Chod, the Democratic Republic of Congo, Uganda, Kenya le Somalia pawl paltlang in a feh vivo ih cutin Indian Ocean lam thleng in a feh vivo ih Indian Ocean tlunah luarzet ih a um tiin National Aeronautics and Space Administration Web site cun a phuang.\nAfrica a lan thlun ihsin Asia khuamual lam a pan vivo ih, hi nithim lai hi Maldive, Southern India, Sir Lanka hmun thenkhat, Kawlram le Chin pawl khal in an rak hmu thei ve.\nHi thlathim hi Thlapi in ni a zate ih a khuh thluh lo ruangah abial/hlum mi nithim ti khal in an ko. Hivek ih thlathim hi vei 66 lenglo a rak um zo ih a thupi tukmi nithim a si lo ti in nikhua zoh thiam pawl in an sim.\nHivek ih thlathim hi July 22, 2009 ah a rak cang dah zo ih India, Nepal, Bangladesh, Bhutan, Myanmar, China le Japanese islands pawl in an rak hmu thei.\nMonsoon ruah sur daan ding thleng\nChina In Africa Ah Tlangleng Zin Tuah Ding\nSeptember 1 Ni Ih Operasi Kaihmi pawl Cazin\nSouth Korea Ram In Kawlram Fang Lei Ding\nMawite (Jahau) says:\non January 16, 2010 at 8:02 am\nNa ngan thiam lawlaw.\nHimi ni thim news hi ka uar tukmi a si.\non January 17, 2010 at 4:12 pm\nPi Aung San Suu Kyi le kawlram liaison minister Aung Kyi cu ahmaisabik 2010 ih tawnawknak 15 January 2010 ah Suu Kyi thawngthlaknak hmun ah minit (25) tluk hrawng an nei nan ziangmi thu an rel timi cu zohman in an thei loh thu National League for Democracy’s Central Executive Committee (CEC) pawl in an sim.\non January 18, 2010 at 2:05 pm\nkan lai mi cu kan than g so rero nan pathian lam ah kan tla sia deuh abang\non January 27, 2010 at 7:15 am\nna ti dik tuk, ttan kan lak a ttul nasa.\nLaimi hrangah na pi-in thlacam tlang uhsi!


Hakha Le Thantlang Ah Nauhak Tlawng Ap An Um Lo Ruangah Tlawnginn A Thing Reprep, Thla A Hrang Pang Ding Ti An Phang – Meifar\nHakha Le Thantlang Ah Nauhak Tlawng Ap An Um Lo Ruangah Tlawnginn A Thing Reprep, Thla A Hrang Pang Ding Ti An Phang\nRalkap in June 1 ihsin nauhak pawl tlawng an kai thlang ding an ti. Myanmar rampum huap ih tlawnginn zaten an ong thlang ding. Tuisun May 24 ihsin tlawng hmin pek a theih tin an phuang nan Hakha le Thantlang ahcun nauhak hmin pe an um lo ruangah tlawnginn a thing reprep thluh.\nThantlang ah nauhak tlawnginn 5 aum ih nauhak hmin pe zohman an um lo. Thantlang ih tlawngta nauhak nulepa pakhat in “Thantlang ih cozah tlawnginn pakhat ah nauhak hmin pe zohman an um lo ruangah tlawnginn tawh an kalh. Thla a hrang pang ding ti a phang um” a ti.\nHakha ah High Schools 4 le Middle Schools 4 aum ih tlawngta nauhak hmin pe an um lo ruangah a reh reprep. Hakha tlawngta nauhak nulepa pakhat in “Ramdang pawl lakah kan ram cu dunglam ah kan um, khua kan tlai ruangah kan zuam zet laiah ralkap pawlin thuneihnak an la cu bei a dong zet.\nA hlan ralkap pawl ih in rak uk lai khalah fimthiamnak a niam tuk, tukhalah a niamsal ding. Covid-19 ruangah nikum cu tlawng an kai thei lo, nauhak pawl khal seherh an um zet nan ralkap pawlin diklo zetin thuneihnak an lak ruangah kan cohlang thei lo” a ti.\nTualsung mi pakhat in “Chinram sungah CDM lut an tam tuk ruangah tlawngta nauhak hmin pe an um asikhallen an sinpi cuang zik lo” a ti. June 1, 2021 ah ralkap pawlin Myanmar rampum huap tlawnginn zaten an ong tum nan tlawngta nauhak hmin pe an um ngutngat hrih lo. (Khonumthung Burmese)\nMyanmar Miss 2 An Tlung Ngam Hrih Lo\nAung San Suu Kyi In “NLD Cu Mipi Hrang Dinmi A Si Ruangah Mipi An Um Sung Cu Aum Ringring Ding” A Ti